url: =Sungkhakcip pasal khat 13kg agik ektawh akidim agilzang ki lakkhiatsak in noptuampah :: ZOMI DAILY\nSungkhakcip pasal khat 13kg agik ektawh akidim agilzang ki lakkhiatsak in noptuampah\nposted on 13 June 2017 at 5:36 pm Lomkholna: China, News, Sawltak, World\nChina ah pasal khat asung khakcip (Constipation) in thuaklahlua mahmah ahih manin zato kipuak cihi. Zato ah siavuan te’n asitcian uhciang in agilzang sungah ekdimcip ahih manin, 13kg agik ek honkhat tawh agilzang “Colon” 76cm asau tankhiatsak uh cih Straits Times pan kiza hi.\nTua sungkhakcip cinapa minpen Zhou Hai kici a, kum 22 aphakhin khat ahihi. Nung Thursday ni in Shanghai Tenth People’s Hospital ah agil puaklua mahmah ahih manni, zato kilakding in kipuak hi.\nZhou Hai pen agil gollua, puaklua mahmah ahih manin, nupi naupaai tawh kibangliang hi ci’n amukha te’n genkhia uh cihi. Local Media te genkhiatna ah Zhou Hai pen agil puaklua in nakzolo, nak hamsa samahmah cihi. Hoihtakzong pauthei nawnlo in, na cihciangbek tauhiauhiau thei cihi.\nShanghai Tenth People’s Hospital panin Doctors te’n sitcianna neihsak uh a, CT Scan zong bawlsak uhhi. CT Scan azaih ciangin agilzang “Colon” sungah ekbekbek dimphepha cimawk hi.\nTuaciang in Surgeons te’n Operation bawlsak uh a, nai 3 sungtak Operation Theater sungah ziakai cihi. Operation akibawlna panin Surgeons te’n ek adim phitphet asauna 76cm apha gilzang lakkhiatsak uhhi. Tua gilzang alakkhiat sak uhpen asauna 76cm banah agihna bekbekzong 13kg takpha ciliang hi.\nZhou Hai in agenkhiatna ah asuah akipan sungkhak “Constipation” hiden a, sungnem nading in Laxatives zatui nisim in kanek kulden hi ci’n Doctors te tungah genkhia hi.\nVideo etnopleh: Surgeons remove 30 inches of intestinal tract from man suffering years of constipation\nAhi zongin Operation akibawlma ni 3 sungpen thuaklahlua mahmah a, agilsungzong nagawp ahih manin, zato kilahding dinmun atung ahihi.\nAki lakkhiatsak gilzangsung bekbek ah akikhol ek tengpen mihing angeina khat ii kumkhat sungbang athakkhiat ektawh kikimding ciliang hi. Tuateng hangin agilsung nasakgawp a, pawmsakgawp cihi.\nTuaban ah Hirschsprung’s Disease kici natna namkhatzong aneihlam ki mukhia hi. Tua natna pen aomngei pakpaklo natna hi a, naungek gilzang sungah asuahcil akipan Nerve Cells namkhat aomlohna hangin hihbangdan natna apiangthei cihi.\nTua natna hangin gilpi sungah annek teng awkcipsak a, Surgery bawlkul, at khiat akul ahihi.\nRelated: China Petrol Station khatah mei akihal laitak hanciam in aphelh tantan nasem te kipahtawi\nHihbangdan natna pen ataktak in naupang suakcil te tungah ki mukhiapah a, asuahzawh nai 48 sungin kitheipah hi. Ahi zongin hihpa tungtangah hih natna pen agolkhit ciangin ki mukhiapan mawk hi. Sa ngoi duhte’n, Ooops…. Sawltak #zomidaily\nPrevious: Malaysia, Sabah ah Motorcycle tawh innkuankhat tuahsia, mi 4 si\nNext: Jacob’ Thupha Ngah Zia ~ Tungg Thang\n“Refugee Council of Australia” makaite tawh ki muhna\nZomi Idol leh Zolia & Zotaang Judge te (Khuado Malaysia 2014)\nKa ngaihsut pakkhak thu: Hanciam leh Hahkat\nIhveeng Ihpaam Duum Sak Ni, Green Our Neighborhood ~ Khup Khan Thang


timestamp: atn

url: =Amos 9 | Siantongluan\nBiakna tau gei-ah Topa a ding ka mu a, hih bangin thu hong pia hi: "Biakinn bulpi khempeuh a kilin theihna dingin biakinn khuampiluzang nakpi takin satgawp in. Tuate satkham in la, mite luzang tusak in. Tua lai panin a suakta teng galsungah ka sisak ding hi. A taikhia, a suakta, kuamah omlo ding hi.\nLei tosukin misite omna Leinuai-ah a va tun uh hangin tua lai-ah amaute ka su ding a, vantungah a kahtoh uh hangin zong, tua lai mahah amaute ka su veve ding hi.\nKarmel mual dawnah a buk uh hangin, amaute zongin ka mankhia ding a, keima kiang panin tuipi tawng sungah bu ta le uh zong, tuipi gulpite in a tukna ding thu ka pia ding hi.\nGalte in a sal dingin hingmat ta le uh zong, namsau tawh a thahna dingun thu ka pia ding hi. Amaute hoihna ding ngaihsun hetloin, amaute suksiat ding ka sawm hi," a ci hi.\nVanglian Topa Pasian in leitung a lawn ciangin tuisuak a, leitunga om mi khempeuh a kap uh hi. Nail Gunpi bangin leitung buppi khangto-in kiamsuk ding hi.\nTopa in vantungah a inndeite bawl a, van kuumpi tawh leitung a khuhsuk hi. Amah in tuipi panin tuite samkhia a, leitung khempeuhah tua tuite a sung hi. Hih bangin a bawlpa min pen Topa ahi hi.\nTopa in hih bangin ci hi: Israel mite aw, Ethiopia mite tawh a kibangin note ka hong bawl a, Egypt gam panin note kong paikhiatpih bangin, Kaftor gam panin Filistia mite ka paikhiatpih a, Kir gam panin Syria mite ka paikhiatpih hi.\nKeimah in hih a khial Israel kumpi gam ka encik a, hih leitung panin amaute ka susia ding hi. Ahi zongin a vekpi-un susiamang loin pawlkhat ka sitlai ding hi.\nKeimah in thu ka pia ding a, anhaihna ciang tawh an a kihaih mah bangin keimah in Israel mite ka lok niloh ding hi. A hoihlo teng a kipaihkhiat theihna dingin minam dangte lakah ka haih ding hi.\nKeima mite sung panin, "I tungah siatna hong tung ngeilo ding hi," a ci mawhneite khempeuh, galsungah si ding uh hi.\nTua ciangin inn tawh kibangin a siasa David ukna gam keimah in ka puahkik ding a, a vang teng hu-in, a sia teng ka puahkik ding a, a nidanga a ngeina lui mah uh ka bangsak kik ding hi.\nTua ciangin Israel mite in Edom gam a omlaiteng leh keima mi ahi ngei minam khempeuh zo-in ngahkik ding uh hi, Topa in ci hi.\nTopa in hih bangin ci hi: An a kihauh luat manin, anlak a kizawh ma-in lo khawhkik hun tungin, leenggahte, leenggahzu-a bawl a kizawh ma-in a suankik hun hong tun ding, hun nuam hong tungta ding hi. Mual lian khempeuh panin leenggahzu khum hong taakkhia-in, mual neu khempeuh tungah leenggahzu a luang ding hi.\nKa mi Israel-te, amau gam ka tunkik ding a, a kisia a khuapite uh hoihtakin lampha kikin a sungah a teng ding uh hi. Amaute in leenggui suanin, huan bawlin, a sunga piangte a ne ding uh hi.\nAmaute-a dingin ka piak gamsungah amaute ka koihkik ding a, tua ka piaksa gam panin kuamah in amaute lakhia kik nawnlo ding hi, Topa, note Pasian in ci hi, a ci hi.


url: =Pianciilna 1 SYB - A kipat ciilin Pathian in vaannuai - Bible Search\n1A kipat ciilin Pathian in vaannuai bup bitphua hi. 2Leitung in lim le meal nei ngawlin awngthong hi. Khuazing in tuipi sincip bikbek a, Pathian Thaa sia tui tungah diang hi. 3Tuaciang Pathian in, “Khuavak om hen” ci in thupia a, khuavak om hi. 4Pathian in khuavak a mu ciang phasa hi. Tuaciang ama in khuazing pan khuavak khen a, 5ama in khuavak sia ‘Sun’ ci a, khuazing sia ‘Zan’ ci hi. Nitak bo in zingsang hong theng a, a ni khat ni ahi hi.\n6-7Pathian in, “Tuite mun nii a kikhen natu in mun kuampi khat om hen” ci in thu a piak ciang om paih hi. Pathian in mun kuampi khat vawt a, a tung tui pan a nuai tui khen hi. 8Ama in mun kuampi sia “Van” ci hi. Nitak bo in zingsang hong theng a, a ni nii ni ahi hi.\n26Tuaciang Pathian in, “Eima taw a kibang, eima hong sunin mihing ih vawt tu hi. Amate in, ngasa, vacim le innsa ngamsa, a lian a note tungah vaangletna nei tu hi,” ci hi. 27Tuaciang Pathian in ama taw kibangin mihing bitphua hi. Ama in numei le pasal bitphua a, 28thupha pia in, “Tu le ta tam mama nei tavun a, na suan na paalte leitung ah dimin, amate thuthu in leitung uk tahen. Keima in ngasate, vacimte le nganhing theampote tungah ukna za kong pia hi. 29Keima in note neak tu in thaici nam tuatuam le thingnga nam tuatuamte kong pia a, 30ahizong ngamsa theampote le vacim theampote ii an tu in, lopa le thingteete ka pia hi,” a ci ciang tuabangin piang paih hi. 31Pathian in a vawtsa theampo a et ciang phasa mama hi. Nitak bo in zingsang hong theng a, a ni luk ni ahi hi.


url: =A gammang dektak Zomi te ~ Khup Lian Thang :: ZOMI DAILY\nA gammang dektak Zomi te ~ Khup Lian Thang\nposted on 22 February 2019 at 8:06 pm Lomkholna: Article, Khuplianthang, Zomi\nZomite pen Mongolia gam, Tibet gam, Kawlzang leh Kalay Kabaw zangkuam cih bangin a tenna mun ki khel toto hi. Lo no na lam zuan, khua hun nopna lam zuan leh gal le sa tawmna lam zuan in kikhin toto ahihna tangthu kan siamte in gen uh hi. AD 1400 Kum pawlin Zogam lam ah kikhin to uh a, tua hun-a kipan in tuni dongin Zogam ah kiptak kho takin na teng uh hi. Amau khua ciat ah hausa , upa te, ukpi te cih bangin kingakna kician a nei minam khat in na om uh hi. Khua tampi in kikhen uh himah ta leh, hausa upate makaite, ukpi te’ makaihna nuai ah ki thutuak takin na teng khawm uh a, ngeina hoih a nei, thumanna leh cihtakna, itna bulphuh in zingvai nitak vai na hawm khawm khua na sa khawm liailiai uh hi.\nA Kipak Huai, A Mulkim Huai Zomi Nam Ni\nMangkangte in Leitung gamte la kawikawi uh a, 1885 kum in Kawl kumpi ukna teng laksak in a kumpi Thibaw Min zong man uh a, a khantawn in inn sungah khum cip uh hi. Tua pan in Zogam lam zong na sim to uh a, a sawtlo in Mangkangte’ ukna nuai ah Zogam na tung hi. Mangkangte in Zogam lam ah a lut ma hun ciangciang pen Zogam ah Zomite in amau’ leitangh tungah thu neihna ukna nei in, amau’ zingvai ding amau na vaihawm khin ta uh hi. Galpi nihna a ven ciangin Mangkangte in amau khutnuai-a om gamte tungah suahtakna piakkik dingin gelna na nei uh hi. Kawlte’ makaipi General Aung San in Zomite, Kachinte , Shante na zawn a, suahtakna ngah khitteh hih a suakta gam nga teng kigawm in Belpawl Gam khat phuh dingin 1947 kum Feb 12 Panlong thukimna tungtawn in na kipsak uh hi. A nung lamteh Karenni te in Belpawl Gam ah kihel dingin khentat uh a, a suakta gam 5 teng kigawm in Belpawl Gam khat in na ding uh hi.\nTua tungtawn in 4th Jan, 1948 kum ciangin Mangkangte in Belpawl Gam suahtakna pia hi. 1948 kum Feb 19-22 hun in Falam khuapi, Zogam ah suahtakna ngah lungdamkohna pawi, ki-ukna thak tawh kalsuanzia dingte mipi tungah theihsakna mipi khawmpi na bawl uh hi. 1947 kum Panlong thukimna tungtawn in ki-ukna ki-ukzia kikhel ding pen Ukpi te mahmah in lungkim tak leh gam le mipihte adingin deihsakna taktawh a thukim sa uh ahi hi. Ki-ukzia thukhun a thaktawh kalsuan hun ciangin mipi tangmi, Gambup innpi (Parliament) ah a kah dingpen Ukpi te bek hilo in mipi in a deihnak leh mi khempeuh in suakta takin ki dem thei ding, cih pen Pu Thang Za Kai’ thusunna bulpi ahi hi. (Gentehna; Shante bangin Ukpi Sawbua te or amau telte bek mah mipi tangmi dingin innpi (Parliament) ah kah uh hi.)\nPu Thang Za Kai’ thu sunna leh 1947 kum Panlong thukimna tungtawn in Mangkangte a bawlsak Chin Hills Regulation Acts (1896) thukhun tawh kalsuanna pan in Belpawl Gam thukhun thak ki-ukna thaktawh kalsuan dingin mipi in thukimna na nei thei uh hi. Tua ni tua khawmpi siksan in Zomi Nam Ni ci-in Zomite adingin ni thupi pen khat in a ki ciamteh ahi hi. Minam kician, ngeina kician a nei, leitangh a nei minam khat in gam le lei itna, minam itna, leitang itna, Zomite in amau’ zing vai amau mah in a vaihawm theihna ding lunggulhna lungsimte paai dending deihna tungtawn in, a khang a khang in a no suah den ding leh a kiphawk den ding cih a ithuai mahmah ngimna tungtawn a ki phuankhia leh a kikipsak Zomi Nam Ni, Feb 20 ni ahi hi.\nA Gammang Dektak Minam\nSuahtakna ngahkhit aa kipan in Belpawl Gam uk makai pawlkhat hangin Belpawl Gam ah mimal a tawmzaw te ki nengniamna na khauhpai mahmah a, tua in gam sung mimal a tamzaw Kawlte leh mimal a tawm zaw mualtung mite kikal ah lungsim ki nopmawhna tampi na om hi. Tua bang thute hangin tualgal pen suahtakna ngahzawh tuni dongin bei zo nai lo a leitungah a sawt pen tualgal in kiciamteh hi. Belpawl Gam makaite’ siam lohna hangin Belpawl gam zong leitung ah a zawng pen gam khat in kiciamteh hi. Zomite’ nuntakna zong khangto hetlo in na niam mahmah a, a nuntakna uh haksa mahmah hi. Leitung khuahun luanzia kikhelna tuihual in Belpawl Gam leh Zomite na ban kha a, 1990 kum khit lamteh mundang gamdang ah sum zong sum thalawh dingin na kuan khia uh hi. 2010 kum khit ciangin gam ki-uk zia damdam in kikhel a, nuntak khuasak zia zong a nop lam ah manawh semsem zawdeuh ta hi. Zomite tampi tak zong gamdang mun 36 val bangah tungta uh a, amau’ zon sa sum leh paai mah tawh innlam-a om innkuanpihte’ nuntakna tampi noptuam in meh huanna ah sathau zong nel zo tuam, an lim tui lim ne kha zaw deuh uh hi.\nA Kisam Tawhtang\nHun beisa Zomite nuntak khuasak zia, ki-uk ki makaihzia, gam makai kikhelna hangin Belpawl gam, Zogam Zomite a tualniam nuntakna pan in dingto in a khangto leh a picing minam khat hihna lam ah a kalsuan theihna dingin, ngaihsut huai thu tampi kawmkal pan in a thupi diak thu 4 tawh khatvei a lunggaih kik dinguh thupi ding hi.\n1) Lungsim Ngaihsut Ziate Sangsak Kik Ding\nA suakta gam, minam kician ngeina kician,leitangh tungah thu neihna a nei ngei Zomite pen gam uk kumpite ngaihsut siamlohna hangin minam a tamzaw te in a tawmzawte simmawh in neng niam uh hi. Gentehna; Zomite in suakta takin Zolai sin theilo uh a, a sin uh hangin zong kumpi in panpih lo ahih manin tan 4 ciang bek sin kha uh hi. Tua khit a om laiteng pen amau pianpih pau leh lai ahilo Kawllai leh Manglai bek tawh sinkha uh hi.Tua hangin Kawlte leh Kawllai Kawlpau a zang minam dangte tawh tehkak na in Zomite pen lai na siam zolo uh a, tan 10 nangawn haksa sa lua in ki ong zolo mello hi. Tua tan 10 in khangno te’ miliam nuntakzia ding thu tampi na gen sawnsawn ahih manin Zomite pen minam dangte sangin na khangto lo zaw tham pah uh hi.\nBelpawl Gam a phut, gam le leitang a nei kimlai, lengla pemta bangin Zomite leh mualtung mite na kibawl hi. Kum 70 val sungbang nenniamna simmawhna a thuak khin Zomite pen amau theihloh kalin a lungsim puakzia uh na kikhel in, nidang laidan hi nawnlo in a hangsan’ nate khahsuah in a thuman a cihtaknate uh damdam in bei hiaihiai ta hi. Amau leh amau ki neusek in minam dangte, Zomi ahilo te limlim khawng thupi sa gawp uh hi. Minam dangte thupi sa lua ahih manin tua in hazatna lungsim guan a, tua hazatna lungsim in minam dangte a kisam ding zah sangin thupi sa gawp kihtak gawpsak hi. Tua in amau leh a mau ki neu etna om sak a, a kisam lo pi in minam dangte mudah thei uh hi. A kisam lo leh a kheng val thei minam itna lam ah kalsuan dekdek uh hi. (Nang minam itna hangin minam dangte khat, na u na nau na beh naphung na mipihte khat na muhdah zenzen khak leh tua bek a langlek a khengval minam itna ahi hi.)\nLungsim neu den uh ahih manin mite in thupi a sak ding, nasia mahmah asak dinguh ut lua uh a tua in angsung bek theisak in, khat leh khat kipawl theilo a tangtat, a sim tat minam khat hihna lam ah kalsuan pih hi. Tua ahih manin Zomite in a lungsim ngaihsut ziate ki puah pha kik in, minam lian minam thupi, pemta hilo inntek lungsim, upi lungsim thukhual kalsuanzia tawh a kalsuan kik ding uh thupi ding hi. Amau leh amau ki neusak tawm nawnlo in kimuanna taktawh hangsan takin a tenna Zogam Zolei, Kawlgam vaigam ah a gamtatna a kim le pam aa om minam dangte lakah hangsan tak in om in a maciat uh a nawt ding uh ahi hi.\n2) Vaphual Lungtang, Thumanna leh Cihtaknate Vawhkik Ding\nMinam kician khat hihna dingin a thupi khat ahi ngeina kician neih ding hi a, Zomite zong ngeina kician anei minam khat ahi uh hi. Tua ngeina hoihte lakah a thupi pen khat ahi thumanna leh cihtakna pen Zomite’ hihna, Zomite tawh a om khawm ngiat hi in, tua hangin minam ki ciaptehna ding Vanphual tawh a kiciateh ngiat minamte ahi uh hi. Itna a nei minamte hi uh a, khut khial ban khial in a si a liam nangawn a om phial hangin itna tawh mawh a kimaisak minamte ahi uh hi. Mangkangte in Zogam a uk lai un a galkap dingin muang ngiat uh a Zomite tampi tak galkap dingin na zang uh hi. 1917 kum in Piantit a pai Zomite’ cihtakna hangin Mangkang kumpite lungkim lua in a kumpi innpi ah a hawh dingin na sam ngiat hi.\nBelpawl Gam sungah tualgal lianpi a pian ciangin hangsan takin ma na pang uh hi. Ahih hangin tua thumanna leh cihtakna cih te , Zomite in thupi sa nawnlo uh in na taisan pianpian ta uh hi. Angsung bekbek kikhual in sanggam unau, mipih sapih cih omlo in Zomite khat le khat a ki itna uh pen dau mahmah ta hi. Kumpi nasemte, Company nasemte, sepna bawlna tuamtuam ah vaipuak tuamtuam a neite sungah golhguk nekna, zulhzau nopna cihte in mun la pian ta hi. Sep ding vaipuak khat peuhpeuh hoihtak ginatak in a ki seplohnate in zong golhguk nekna namkhat mah ahi hi. Zomite khempeuh in hih bang ginatlohna, cihtak lohnate taisan in manlang takin kikhel kipuah phat kik ding hunta hi.\n3) Lam Pial Pahpah, Hi Kisa Lua Pahpah Lohding\nKum tampi sung gam ki-ukna a hoihlohna hangin Belpawl Gam pen leitung ah gam a zawng penpen khat dinmun ah om hi. Tua Belpawl Gam sungah a zawng penpen in Zogam hi sawnsawn lai hi. Tua ahih manin Zogam le Zomite pen leitung ah a zawng penpen gam leh minamte hi kici thei hi. Tua dinmun kawmkal ah Leitung khuahun luanzia kikhelin, gam ki-ukzia zong hoih to semsem a Zomite zong damdam in khantoh kipanpan ta uh hi. Zomite tampi tak zong gamdang ah sum le paai, pilna siamna zongin va zin uh in va ngah takpi uh hi. Nuntakna zong nop zaw mahmah ta hi. Innlam ah zong kumpi nasepna ah min leh zate khangin, sumbawl paaibawlna ah lampi kihong semsem-a Zomite in nopsakna lam ah damdam manawh hiaihiai ta uh ahih manin lungdam huai mahmah hi.\nTua bangin nuntakna a nop pian ciangin a kampau dan uh, a gamtatdan uh zong kikhel hiaihiai uh a, ki teisakna kipilsakna ki hauhsakna in a theihloh kalin a sunguh ah mun na la ta hi. Awm pho sa vandak sa in hong pai laulau uh ahih manin cikteh a mai aa suang tum palkha in kituk suk ding hiam cih lung himawh huai simsim dinmun ah tungto ta uh hi. Motor nei, inn leh lo nei, sum leh paai zongzo in duhduh ne deihdeih leizo uh ahih manin beh leh phung lawm le gual pu le pi te a mangngilh ta, mi khempeuh a thusim nuam nawn phalo zong tam mahmah ta uh hi.\nTua bang lungsim puakzia in mi picing hetlo ahihna uh kilang sak hi. Tua bang kiphatsakna hi kisak pah lanlan nate in khantohna sangin kisiatna leh beimangna lam ah tun pih kha thei ding uh ahih manin ki nak dop huai mahmah hi. Minam khangto te in tu ma kum tampi lai in hih dan dinmun na tungkhin, na zo khin, na picing khin, ma na nawtto suakin tua in minam thupi minam picing a khangto minam dinmun ah tung sakzo ahihna pen Zomite mimal kim in pilna in la in a mangngilh khak hetloh ding uh thupi mahmah ding hi. Lam pial pahpah, hi a kisa lua kha pahpah Zomite aw, khanglo unla na ma uh nawt hun ta hi. Neih leh lamh kicing in ki hausak pah, pilna nei in ki pil sak pah, tawm vei nasem thei in sem theilua siamlua kisa pah cihte taisan hunta hi. Gamtat hoihna kihello melhoihna in a mawkna taktak ahihna phawk huai mahmah hi.\n4) A Siangtho Ngimna Tupna Kician Nei Ding\nSuahtakna ngah pan kipan tuni dong pen Belpawl Gam makaite in ukna thuneihna khempeuh len cip uh ahih manin na khempeuh pen amau vaihawmna bek tawh kisem in kikalsuan bek hi. Zomi makaite in zong a tungsiah-a Belpawl makaite’ thuneihna kheng zolo uh ahihmanin na khempeuh Kawlmang’ khut sungah tung mang khinta hi. Zomite in makai ding, Pa ding , U ding, lam lak ding, minam bup mipite in a kingak na ding neilo uh-a gammang khin ta uh hi. Akno te Akpi tawh a kikhen bangin gam mang ta uh-a tu in kum 70 sung gammang khin ta uh hi. Amah leh amah pil a kisa siam a kisa pianpian te khempeuh in makai, upa, Sia khawng amau leh amau kipia in sem gawpgawp ta uh hi.\nA lian mahmah tuipi tungah, a hawl omlo gunkuang bangin huihnunna lam peuhpeuh ah kikhin in ngimna neilo tupna neilo in Zomite gammang ta uh hi. Nu leh Pa gina a neilo innkuan kisia cip te tawh kibangin a ki zahtaak zaw, a thukhual zaw, a lungduai zaw, a lemtuah zaw ding cih bang omlo in , Zomite nuntakna a hih zelzul zawh sawt pianpian ta hi. Zogam Zolei ah zavom, kham theih guih theih kicing zihziah in khuasung ah zong ki zang ziahziah lel hi. Zu le sa te ut bangbangin kizuak in a duh peuhpeuh in ut hunhun in lei thei uh hi. Minam khat, unau khat, beh khat phung khat kimlai muhzia sanzia tawm khat kibat lohna hangin minam itlo, minam zuakte, nang Zomi hilo nang tua minamte, cih bangin minam itna minam hihna khawng baihtak cikzethuai takin khensat in ki deidan ziauziau ta mawk uh hi. Hih bangin kingakna kician neilo in kalsuan toto uh hileh a sawtlo in minam bup in mangthan’na lam ah a manawhnawh suak kha ding uh hi.\nTua hih manin gam leh minam makai dingin a kipia khia makai khempeuh, Pasian tuute a cing dingin a kipia khia makai khempeuh, sum leh paai zongin sanggam u le naute panpih dingin a kipia khia khempeuh, nu leh pa dinmun a la khempeuh, hausa upa khempeuh, sang naupangte khempeuh, Zomi khempeuh in a maban a vaipuak lakna vuah a siangtho ngimna, a ithuai deihsakna man, a kician ngimna leh ki piakkhiat nopna tawh a kalsuan dinguh thupi penpen ding hi. Zomite sungah a siangtho leh itna deihsakna tawh a kipan khia leh ngimna hoih a nei mihoih a tam a tawmna tungtawn in Zomite mailam ding ki gen khol thei ding hi. Tu laitak dinmun ahih leh a lung himawh huai dinmun hi a, ahih hangin tu mahmah in ki ngaihsun kik in kikhel in lampi hoih tungah a kalsuan nakleh uh a hun lap mahmah lai hi.\nMinam Picinna Lam Ah\nZomite in Zomi Nam Ni bawl, Minam thupi ngeina kician a nei, lai leh pau anei, leitangh mun leh mual a nei, ci in lungmuang in a om kal un, a tunga thu 4 te awlmawh lo in a om khak uh leh, a pu a pa te in a lunggulh pipen ahi Zomite in Zogam ah thuneihna neih ding cih pen mualmong et bang lel ding hi. Minam itna, minam ni pawite thupi takin a bawl ziahziah laitak un, tua minam a no suak sak ding, pak bangin a palh na dingin tui a buak uh hiam? Zomi nam bup a picing na dingin bangdan in bang ci bangin a minam a zun uh hiam? A kisamlo thu neuno te peuhtawh khat leh khat kitawng kiko in, phattuamna a om ngiatlo kikhenna bek a om sak ding thute laite peuh a atat lai uh hiam?\nTua bang thu te tawh hun a beisak a hih loh dinguh thupi dinga, mimal kim a sepna peuhpeuh a hihna peuhpeuh ah sanggam u leh nau beh le phung, khua le tui, pawlpi leh kipawlna adingin phattuamna a om sak gamtat lu heknate bekin Zomite pak bangin palh sak bek ding hi. Zomi mimal kim in minam thupi minam kician Belpawl Gam a phut minam liante ahihna kitel in, pupa khekhap bangin thumanna leh cihtakna te lencip kik a, tawmkhat cihtheih pakna hauhna pilna te tungah lungkim pah hi kisa pahpah lo in a hanciamna uh picing takin zomsuak in, a sepna abawlna a maban khempeuh ah a siangtho taktak itna bulphuh ngimna kician mahmah a neih nak uh leh hun sawtlo sungin Minam thupi, Minam thukhual, Minam picing khat suak taktak ding uh hi. Lungdam, Khup Lian Thang\nPrevious: The truth and the reality will set us free, not our status quo\nNext: ZAM Thupuak :: 24 Feb 19 (Zomi Nam Ni lawhcing takin kibawl)\nPasian’ ompihna sungah nuntakna\nNipini kikhop kulsese maw: Pawlpi ka nuak leldiam? ~ Lian Muan Kim


url: =India leh Bangladesh gamsung zinling hangin mi 11 si, 200 val liam :: ZOMI DAILY\nposted on 4 January 2016 at 10:02 pm Lomkholna: India, News, Sawltak\nTuni Monday ni in Northeast India leh Bangladesh gamsung ah zingling nasialua ahih manin mi 11 in sihlawhpah a, adang mi 200 val in liamlawh dikdek cih Channel News Asia pan kiza hi. Tuatengbek thamlo adang innsia kawmsung ah a awkcik, phone ki hopih theilo Telecommunication thukizakna alemlo leh meitha ngahlo, tuisik dawnding neilo zong tampi omkhading kici sawnsawn hi.\nU.S. Geological Survey te genkhiatna ah hih zinling pen 6.8 Magnitude thakhauhna tawh aling hi ci uhhi. India gamsung aom Manipur State ii khuapi ahi Imphal khuasung leh a kiim apam teng in limthuak phadiak leh ki lawm hi.\nKhuavakma zinling hangin India gamsung ah mi 6 in sihlawhpah a, Bangladesh gamsung ahzong mi 5 in sihlawh ahih manin, akigawm in mi 11 si cih Official in aki genkhia ahihi. Hih zinling ii athakhauhna pen Nepal gam leh Kawlgam khuapi Yangon dongah kitheizotham cihzong kiza hi.\nMi 270,000 bang teengding in aki lamen ahi Imphal khuapi sungah zingsang khuavakma in zin linggawpmawk ahih manin, inntung khuah sikkang te, suangpek te leh kahleite kiasuk in lauhuai mahmah hi.\nImphal aom Hospital panin asi mi 6 leh aliam mi 100 val pha cih Police te’n pulakkhia uh a, aliam 33 tezong huaisiapha mahmah cih kiza hi.\nBangladesh kumpi thuneite’n zong Official in agenkhiatna ah mi 5 si in, adang 90 val liam zihziah cih kiza hi. ZD Sawltak #zomidaily\nPrevious: USA thu tawm athei nuamte ading ~ Siam Khaute\nNext: Refugee naupang te Diploma leh Degree sintheih nading gelna kinei


url: =A 3 veina GZA Khawmpi ah deih ngetna ~ Dr. James Dongno :: ZOMI DAILY\nA 3 veina GZA Khawmpi ah deih ngetna ~ Dr. James Dongno\nposted on 27 November 2016 at 6:36 am UTC+8 Lomkholna: GZA, JamesDongno, News, Zomi\nZomi Congress for Democracy, Global Zomi Alliance,Tedim Association, Zomi Youth Association leh ZOMI kipawlna tuamtuam makaite tung lunggulhna lianpi khat kohna :\n1. Pu Cin Sian Thang\nZomi Congress for Democracy (ZCD) Makaipi,\n2. Rev Dr, Pau Khan En, Global Zomi Alliance Makaipi,\n3. Prof. Dr C.Thang Za Tuan, Tedim Association Makaipi,\n4. Zomi Youth Association tuamtuam leh adang Zomi kipawlna Makaipite,\n1958 aa kipan Burma Broadcasting Service, BBS Radio Progam ah Falampau ( Laizo pau) tawh i neih ban ah tu-in MRTV Program sung ah kizomin Falam pau i nei aa lungdam huai hi. A taktakin Laizo pau azang mi pen tam het lo hi. Falam gam sung ah mi pop. 50,000 kiim bang hi bek ding hi. Minam-kee tampi om uh aa, Zangiat, Ngawn, Tlaisun, Khualsim, Zahau cihte hi-in, tua sung ah Tlaisunte pau leh Laizo pau kibang vet lo (ki thei lo) uh hi. Khualsimte pau zong amau bekin thei uh hi. Lumbang(Zangiat-te) leh Parte tai lang ki gamla bek napi ki thei ngiat lo uh hi. Laizo pau pen nidang aa sangkah ngei leh sumbawl khualzinzinte, kumpi nasemte cihbang bekin thei uh aa, khuata sung aa koimah pha ngei lo, numei naupangte-in zangh lo uh hi.\nTua ahih ciangin Zomite-in nu leh pa-aa kong neih uh ZCD, GZA,TA, ZYA makaite-in i minam aading aa thupi mahmah hih thu, khatvei ong tu khawmin ong kikum peuhmah le uh cin ci-in lunggulhna lianpi leh veina lianpi tawh kong thuum nuam hi. No lo adang Zomi makai om lo hi. No nong sep kei uh leh nidang ciangin khangthakte mawhsakna i thuak teekteek ding hi. Athu ala ong kanin, tu mahmahin announcers / news readers ding nungak-tangval navak, atei zong kholin training i kipat ding leh akisam dingte khempeuh nong vaihawm nading uh lunggulhin muanna lianpi tawh kong ngen hi.\nDeihsakna takpi tawh,\nCNF te'n Tungzang hausapa athahna thu


url: =Thupha bang ci ngah ding ~ Siam Khaute :: ZOMI DAILY\nposted on 2 January 2015 at 11:18 pm Lomkholna: Article, Biakna, SiamKhaute\nTHUPHA: Zomi te sung ah thupha taktak ih ngaihtheih lohna pen ka lung sung ah hong om mahmah thu nih om hi. Tuate tawm kikum suk ding hi hang.\nPasian na sem ahi a, Mikhat peuhin Thu agen ciangin Thupha kigen hamtang in, Pasian kimuang ki-um in, Christian kihi na pi in, Zomi te in Leitung thupha pen ih ngaihsut zah sangin kisanglo, nuamkisa thei lo hi. Mate 6:33 ah Agamleh adikna zong masak ding Pasian in hong deih a, na zonmasak uh leh tuana kisapte uh kong piakthuah ding hi. Cih kammalte na ki-at hi.\nEfesa 6 sung leh thukham 10 ah ih sim takciangin Nu leh Pa zahtak un tuapen na hihding mah hi a, Khapna tawh kizom pah in Zahtakle cin Nakhan sau in, leitung ah nuamsa ding cihna ki-at hi. Nuleh pate pen Pasian in ih leitung thupha sanna dingin ana koih hi a, alung ih kimsak, ih zahtak ding pen Pasian deihna na hi hi.\nIsau leh Jacob nuntak na ih et teh NU leh PA tung pan in thupha sang na hi hi. Tua pen Christian khat i ih upna hi a, bek tham loh in, Leitung khempeuh ate upna ah zong om a, Pasian in zong leitung thupha pen Nu leh Pa tung ah akoih ahi hi.\nNU LEH PATE\nEfesa 6:1-3 1Tate aw, na nu na pate uh thu na man’ding uh Khristian ngeina hi a, ahi ding mah ahi hi.*2-3Thupiakna a lian khat in, “Na nu leh na pa zahtak in,” cihna hi a, khapna thu tawh kizom pahin, “Zahtak lecin nang-a’ dingin thu hong hoihin, leitungah na khan’ a sau ding hi,” na ci pah hi.*\nThupha ih cihpen Namdangte ih etteh Zomi Christiante sangin thupha nasang zaw mawk uh hi bang hang ahi tam. Ih zongeina ih et tak ciangin Nu leh Pate pen en Upen/nau pen, Inn luah penpen in kem hi.\nEnglish te nuntakzia ka et teh thupha sang ka sa mahmah hi. Ahih hangin amaute in Nu leh Pa pen ei Zongeina danin kem khoi cih pen tawm hi. Amau ngeina ka et teh Ganhing vasate tawh ka tuat hi. Kum 18 acin ma atate uh hoihtakin kem in khoi uh a, kum 18 ahong cinciangin atamzawte in anu leh apa thudon lo, or inn pan in tai khia in atuam ah om tam mahmah ahihding mah inzong ngaihsun mawk uh hi. A nutek Patek en ding om lo, ahih kei leh a et or kol nop kei uh leh Pitek putek kepna ah koih ziau mawk uh hi. Hih dan pen amau ngeina dan ahih manin, Anu leh apate in zong atate tawh kinem lua lo in, atate vak, kep leh khoi dingin zong kingaihsut lohna ciang nei lel mawk uh hi. Tua ahih manin Tate tung ah khasia, lungkim lo cih pen hong tawm zaw thamtham hi.\nZomi te ih hih leh Inn luah pen in kep dingin kingaihsun a, mote leh Inn luah upen in akep ding mah in Nu leh pate zong kingaihsut uh hi. Tua mah bangin nauzaw lamte in kei tavuan, mawhpuak hi kei ci in nuleh pate thudon lo-in kihei mang hi. Ahih hangin akempen in Lungkimsak zolo, Khasia sak zawtham ahih manin tua akhasiat, agilkial, alunglen uh ciangin Tua akempen mo leh upentung bek ah hong khasia lo-in ta hi zah nei in a hong don kei si uh e, cih ngaihsutna leh kampau hong nei in ih minte uh hong lo thei a, naneu lai inhong gim pih mahmah hi ve ung maw?\nCih kammalte leh khituite hong luanteh, tua akem upen bek hi lo-in akem vet lo akiang a omlote na ngawn tung ah ong khasia uh ahih manin, tuakhasiatna kam leh mittuite hangin atate in kamsiatna in kinei mawk hi. Akem pa bek tung ah khasia lo in, ka taten hong itlo cih kam mal in, unau khempeuh tung ah daupaina sangin, kamsiatna hong tun lawh zaw hi.\nTua ahih manin khatbek mawhpuasak lo-in unau teng khempeuh I mawhpuak, tavuan in nei in, ih nu leh pa pen adam laiteng katavuan kakha siatsak loh ding hi cih ih lungsim uh ah ih koih ding uh thupi mahmah ding hi. Upen bek ih mawhpuaksak uh takciangin, amau na lungkim sak zolo uh ahih manin tuakhasiatna pen amauteng tungbek ah tung lo in, sanggam khempeuh tung ah hong tung hi cih phawkleng deih huaisa ing.\nEnglishte bel ih gensa mah bangin A Nu leh Pate uh tate tung kinem lo limlim uh ahih manin atate tung ah khasia tawm hi. Tua hangin bang zahta in a gamtat dante uh kihhuai in, thupha ngahhuai kei phial ta mah leh thupha a sanna uh pen nu leh pate atung vuah khasia lophotphot ahih man hidingin ka mu hi. USA te nuntak zia pen en leng, 75% te pen zawlta hi kici hi. Ahih hangin thupha pen eite sangin asan zawkna uh Nuleh pate atate tungah kinemlo in khasia lo uh hi.\n2. SIATE KIKHASIA SAK\nZomite sung ah ka etet ciangin thupha ih san theih lohna uh pen Siate Biaknasiate kikhasia sak mahmah in ka mu hi.\nGamlakvakna 18:20-32 ciang ah ih sim suk ciangin kitel mahmah hi. Kuate go, tan ding akipia cih kitel sitset hi. Azatna ding gen kul lo-in kitel pah hilo maw maw?\nTang 21″Kikhopna buk sungah amaute’ nasepna thaman dingin Israel sunga sawmah khat khempeuh, Levi mite’ tungah gamh-in ka pia hi.\nTang 24Bang hang hiam cih leh amaute in biakna-in Topa’ tungah a piak uh Israel mite’ sawmah khat pen Levi mite tungah luah dingin ka pia khin hi. Tua ahih ciangin Israel mite lakah amaute in luah a neihloh ding uh ka gensa ahi hi,” a ci hi.\nEi gamlam ah ka om lai in upate in siate tungah thu aneih mahmah lampen ka mu ka tel mahmah hi. Ahi zongin keileh kei in LST simin mite nuntak zia ka et koikoi ciangin ei te atawh hong kileh bulh pian mawk hi. LST in muntampi ah sawm ah khat pen Tanh or gamh, go dingin anasem levi or siate tung ah ana piak hi a, ahih hangin ei Pasian akici zong athei melmel lote in ukna za ih ngahtak ciangin ih siate bang upate nuai ah kikoih zaw sawp hi.\nJesuh pen anung zuite sangin Niamzaw ngei lo a, anungzuite zong Jesuh sangin sangzaw ngei lo hi. Kungfu master khat pen anuai asinte sangin niamzaw lo a, a sinte zong asiapa sangin sangzaw siamzaw cih om ngei lo hi. Follower te pen Master patung thunei cih mawklimlim ih nuntakna uh na hi a, Siate bang sum ih piakteh ih vaksa danin ih ngaihsun thei uh hi. Pasian vak, leh piak ahih lam Malakhi leh Gamlak vakna te simleng kitel sitset hi.\nUSA ah ka tun ciangin Baptist mah ka zong pah a ka kikhawm hi. Akikhopzia uh leh athu luan zia ka etet ciangin, kikhop hun sung khempeuh zong Pastor pa in hun ama deihbang in zek in hunpi aman khit teh, thuzaksak na hong a, upa laiat pa hong dingin thuzak sak ding Xmas dingte hong thei sak hi. Tua khit teh hun man na dingin siapan thungei in man ziau hi. Tua lo pawldang Methodist, AG leh Living Water cihte ah ka kikhawm zel a, ka va lihlaa/en koikoi a, Pawl paizia pen kibang vek lel hi.\nSia Hau Go adam lai a athu gen khat hong phawk sak mahmah hi. Ei sung ah Democracy cih pen kizang thei taktak kei veh aw, Nam dangte Westernte ahih leh bel mipicing khin thu ngaihsun thei khin, khinkhai thei in ahih ding leh lo ding thei khin in amau adingin ahoih mah hi. Eisung ah atamzaw thukim na sangin siapa/atawmzaw thukimna, gel na hoih zaw lai veh aw. Cih agen pen man sa mahmah ing. Tua mah englishte in na zang zaw a, Pastor master te tung ah thu navai hawmvava het lo uh hi. Biakna tawh kisai Na khempeuh na aap zaw in, Na pumvak lel uh hi.\nBiakinn ka zatna uh Pawlpi bang pen Baptist tem ah hi a, Amawkna in hong kawm uh hi. Vaikhat peuhpeuh ka kisap uh ciangin Pastor patung ka gen uh a, aman he ah cihleh anuai a om UPate in nial ngeilo uh hi. Biakinn bang ka kawm liang uh hangin UPATE tawh khat vei mahmah thukikum in ka kimu ngei kei uh hi. Biakna tawh kisai ah Siapa nakhempeuh muangin ap ngam ziau lelmawk uh hi. Amau tem paina lo Biakna vai pen sai vava ngei lo mawk uh hi. Eite e leh siapa sang sainuam zaw, thei nuam zaw laite hi hang. Ahih mah ding ahitam maw?\nZomite in Biakna siate ih khasiat sakmanin thupha kisang thei lo a, ih daupai zah dingin zong kidau pai zo lo hi cih ka muhna ahi hi. Pawlpi ah siamkhautehi a, mimal mahmah taksa thu ah ih dau pai tawh akibat hangin sawt kikhomngei pha lo mawk hi. Why???\nPianna Nu leh pa it mahmah bang na pi hangin Khasiasak in, Siate ah it mahmah bangna pi hangin Khasia sak ih hih manin tuate khitui naptuite Pasianin mu ahih manin Pasianin na sak pih a, amite in thupha kisang lo hi cih tuni in hong tang ko nuam ing.\nJesuh in: Kei ma mintawh hong pai nau pangno khat tuihai khat asuah mi in thaman ngaihding ci hi.\nJesuh in: ka haksatlai tak, khedap nei lo ka om lai tak, puan silh dingka neih loh lai tak, thawng sung ka om lai tak, kagilkial lai takin nong don kei uh hi. Na ci hi.\nMitein: Cikin tuabangin om na hi hiam Topa aw acih cingin Jesuh in, Kamite tuadan a omte na hih loh manunkeitung hong hih lo na hi uh hi. Na cihsan hi. Note kongthei ngei kei hi. Atom in kong at vat hi. (Matt25:31-46.)\nPianna Nu leh Pa tung, Siate tung ah thupha bawl lo-in keivak sa, ci in khasiasak ih hih manin thupha pen tua khasiatna Biakinn munleh, khasiatna a ngah nu leh pa tung ah thupha hong tung thei lo na hi hi.Tua ahih manin ZOmite aw ih omom na ciat ah ih pianna nu leh pa, azahtak huai Pasian sawltak Siate tung ah na hoih sem in khasia sak kei ni. Tua hi leh Namdante danin thupha ih sang thei ding hi. Asim khempeuhte tung lungdam. Siam Khaute\nPrevious: Laisiangtho tawh kisai theihhuai thu pawlkhat ~ Fr. Raphael Khuppi\nNext: Mipil ih cih in\nIndonesia mi 9 tuanna vanlengkhat kia, mi 8 sipah in naupang khatbekbek suakta\nMalaysia, Karak – Kuala Lumpur lamzikpi tungah mawtawpi 2 kiphukha, mi 1 si in 13 liam\nNanga keia ~ Hau Za Cin


url: =Leenlaai Malaysia @Zomi Laainat\n2005 June kha 16 ni in Kawlgam Democracy Makaaipi Daw Aung San Suu Kyi kum 60 cinna phawkna leh Gaalkaap kumpi in thumanlo a akhumcip Daw Suu, U Khun Tun Oo te akhah khiatnading un Kawlte, Mualtungmi tuamtuam te leh Zomi 34 avek akigawm mi 68 in Peaceful Demonstration Myanmar Embassy,Malaysia maai ah nasia tak in zingsang 10AM kakipan uha, Zomi tengpeen Zomi National Congress Liberated Area member vive ka hi uhhi.\nPudu Jail kici Kualalumpur khualaaizang a nidang a mikhawng akikhailup ziahziahna thong innpi sung ah ongpuak in thongsung luutding takciang Lipkhap huaitak in ongbawlsia bilbel uha, Zomi khat bang Tubuang dingbuang kawmsa in billeensak kawm in Kawlgam Lapi abeidong sasak se uhhi. Hih thong Inn sung ah ni 7 sung ongkoih uha, Suangpeektung ah kilum ahihman in cidam meello pawl lingpah hithit in kabuai pianpah uhhi. Kawlgate bang a Budha uh nasia ongbia uh ahihman in thong inn sungteng khuaimu haam bangngaungau in kigamlum tuam nong hi.\nHih Pudu thongpi pan in ni 7 khitciang Sungai Buluh thong Innpi kici Kumpi langpang Makaai in ahi Anwar Ibrahim I lamsa leh thongkiatna mun ah kha 8 sung ka om uhhi. Thong inn sung ahihmah bang in bawlsiatna, hamsatna tuamtuam omtham himah leh Hih mun ah thupi mahmah khat in banghiam cihleh Zomi teng peen aneu peenpeen teng kahi uha, ahizong in thungen khawmden., Thuman thumanlo ah kigum ngiat in ka om uhciang Thongkia pawlkhat bang in Pasian ongmuhlawh, cidamlawh cihte ban ah Mite in thupi ongsa in ongzawhthawh bawl ngamngei lo ban ah nahoih tampi kaseem kha uhhi. Lawmte pawlkhat bang in Pongmoh neekbaangte zang in Hindu te Pasian ding bawnglim cih khawng tampi tak nabawlsak man uhhi.\nThongsung peen atamzaw migilo vive kikhumna ahihman in migilo thei mahmah a khatvei Kala Thongbu pawl in Zomi te ongnopneh ongsimmawh pian ahihman in kaki phingphial uha, Tun Australia aom Pu Nacin bang kala makaaipa amaitang atup sawm leh baanlo ahihman in kiluaito in atupsawm leh migol kala pa lau mahmah in ongthuum kik zen uhhi. Attorney te advised na tawh kizui in Zomi pawlkhat Phalna ngahlo pi in Assembly bawlkha mah ung ci in thukhenpipa maai ah kathum uhleh ongmaisak in gamdangmite kikoihna Camp acihna ah mi 18 ongpuak ahihman in Zomi khennih kaphata uhhi.\nSaminyih Camp sung katun uhciang Mihonpikhat ana omkhitna innpi sung ah ongkhum kik uhhi. Mun le Mual kilim ngahmeello baan ah Muslim ten nikhat 5 vei thungetna neiden in muntampipi deih uh ahihman in engiaugiau bek in kasu nuampianpian hi. Zingsangkhat Ann ongkihawm ciang ongkigamlum ngeingaai ahihman in Pu Na CIn ., JK Liang Thang cihtepawl honkhattawh kakhua daak uhleh Zomi nihte Annkhamlo a kawltetawh buai kamu uhhi. Athu in Zomi nihte mawhzaw himah leh Sisankhat cihna tawh kadiangkhia pah a, Hih minih te nasuk ding uhleh angap bangbang ongpai kivaat ziahziah ding kacih leh Rohingja, Mon,Kachin,Karen,Rakhaing,Burma,Shan cihteng peen ongkigawmlian in Nga Bama Bee De Chin Di Akong tatpit laih me ongcivial uh ahihman tawlkhat kakiksawk zalzal man uhhi. Khalkha Falam mi 15 khawng aompeen onglimhuh mahmah bilbel uhhi.\nZomi nihte mundang thong inn sung ah puakding in munkhat ah khum tak uhciang kapusuak pheipah a , Police officer pa kiang ah hih Zomi nihte mundang napuakding leh napuak ma in nangsang alianzaw Ulianpi tetawh kei ongkimusak in kagennop omhi hehpihna tawh kacih leh., ongpia bilbel ahihman in palik zalianpi te kiang ah kapai a kongtun kik mateng Kuaman Ann nanekei un ci in Zomi kheempeuh kavaaikhak hi. Palik Liante kiang ah Kawlgam Politics katelciang leh Minam omzia kasuut leh ongtelsiam mahmah bilbel ahihman in Namun ah napai kik inla ko ongphone sak nung in nevek un meeting naneiding uhhi ongcihciang ka Khan ah lungdam tak in ciahkik in ka Zomi pihteng kiang ah report kapia pah hi.\nNikaai ciang in Kawlte in meeting ongsampah uha, Kei, Sia Na Cin leh Falam Puteek khat kapaipah uhhi. Kawlten nobang utpeen nahi uhhiam ongcih ciang ken hamphatna kikim leeng ut ung kaciziau hi. Amau tua ahihleh sumzuak nuamzaw no Captain seemnuam zaw cih ongdong leuleu uha, Captain kateel ban uh-ah Ann vaai akibuai ci in Ann hawmding Zomi mi 5 ongsehsak un ci in kagen leh kingah hi. Ka Zomi pih tengtawh kikum in kua in Captain seemtheiding ci in kakikup uhciang lawmten Nangmah in ongseem in ci uh ahihman in Captain kaseem hi.\nTawlkhat khitciang ka omna uh Innpi tui paikhiatna kikhaaktan ahihman in nasialua in adang munkhat ah kakituah uhhi. Innteekna sa mun ah vankicing ban ah munhoih kineisa leengla in munkhat kitung ahihman in hamsa kisatek ahihman Palik Bupa kiang ah Bupa aw ka omna inn uh ko le ko in hahsiang nung in kazawh uhciang kituahnung kacih uhleh aw hoihlua nasepzawh uhtaak in ci in kamciam ongpia hi. Kala 1,Kawlte 1, Kei leh Zomi Volunteer pawlkhat tawh kahah ziahziah uhleh ninih sung in kazo pah uhhi.\nKazawh uhciang Thongkongpua ah ongcing Palik Sannih khat in ongpusuak saknawnlo a kangetnget hang ongkam khauh ahihman in kaheh ongsuakvat a Palik san 2 pakiang ah Malaysia te Law te nathei hiam kacih leh ongheh mahmah in ongsaatvial ahihman keizong aciang manpah in tawmvei kabuai ngengngang uhhi. Nisa sovelvel lak ah Zomi tengbek ahilo ko Mundangpan a akituahteng samkhia in Kuaman Ann nelo ding innpua ah pusuak in Lungphona neiding kacih leh mi 200 taang in ongzui ngeingaai sam in Kadiangkhengkhang uhleh Malaysia palik ten kei leh Kawlte khat Kala tekhat amakaai thum zumpi ah ongsam Vankham zang a akhamkhawng ongsanong in zunkawng ongsit in thudotna kihona ongneih pih in Lungphona tawh kisai khawlding leh amau lampan ahitheizah a kodeihna ongsepsakding in kithukimna kangah khit uhciang ongciah sak in mipi lungphona kidaai phot hi.\n***********Zomi te peen neutiltel napin Pakistan te pi 7 aphading alian mahmah khat pan Mipi tuineekna tuibeemsung a tui akhuttawh la in asil nasawpna ahihman Zomi commando khat khawl in acihleh nathupi simlo ahihman khatvei atup ek leh leitang kisaatna in khasia mahmah a, Ka Captain zum ah ongkitun ngei uhhi.********\nHIh thu te Mikaang laai in ki en kik thei ee anuai ah


url: =Pa Innluah Pa leh Inntuan Pa :: ZOMI DAILY\nPa Innluah Pa leh Inntuan Pa\nposted on 20 July 2015 at 9:35 am Lomkholna: Article, Innkuan, Thawntuang\nZomite ngeina ah tangval lai-in nauzaw inntuan cih bang om ngeilo hi. Zi neihzawh bek ciangin Inn ki tuan pan hi. A hih hangin tuhunteh tangval inntuan om seuhseuhta hi. Inn tuanlo sunte zong inntuan dinmun lungsim vomta uh hi. Hih thupen Zongeina dingin ka um kei hi. Inn tuanma sumtha lawh khempeuh innpi te ki musak hamtang zaw hileh ki lawm na pi tuhun teh Tapa taimang pa lungsim bangin huaiham luatna Zomite sungah hong ki zel mahmah ta hi. Pilna sang pipi a sin, tangval mihau ih neihte zong hih mun ah ki mittaw sak mahmah mi tam mahmah hi. A hi ding mah aitam cih zong ka thei tuan kei hi. Ih ngeina ah bang lian ki zangh cih ka telnuam mahmah hi.\nTapa taimang ihih loh hangin ei bek ai peeng ding bek ngaihsun in pilna sinin hauhna ih zong hi. Hih thupen Pasian thu-um te din mun ding taktak aitam ci-ing. Thumanna ding lam sangin mimal hamphatna ding bek ki ngaihsunta hi. Minam dangte tawh ih ki thuah ciangin ih lungsim khengval pahpah hihang.\nZomi sungah Innluah mihau laitan sang’ tamlo uh hi. A hangin pianna nu leh pa tawh Lokho sing pua ban-ah neih leh lam haksatna tuamtuam hangin Unau sungah u pen ten pilna sin theilo uh hi. Anau te uh sang hong kahkah sak uh aa, sum leh pai neih sunsun tawh pilna hong sinsak uh hi. Nu leh pa leh Upi ten ih nek ih dawn ding sanggam teng adingin Lokho ngiatngat uh hi. Nau zaw lamte ki hampha mahmah hi. Na sep haksapi teng ih sem kha kei hi.\nKhua panin khual ah sang ki khah in, inn panin puak ding sum leh paai ih neih kei hi. Haksa pipi in sang ki kah hi. Tua ih haksatna ih ngaihsut ciangin Innpi te peuh tungah a khasia tam mahmah hi. Innpi ten zong bang mah a neih hi keilo na pi sum leh paai haksat ih tuah ciangin bangmah hong pia nuamlo bangin ki mu lai hi. A bul tak in panleng hih ciang ih tunna taktak pen nu leh pa tawh amapang u te hang zong ahihi.\nGamdang ah ih tung aa, abeisa in haksatna ih tuahte innpi te peuh tungah ki khasia in gamdang ih tunteh innpi te tungah ki heh thei lai hi. Sum thalawh in sum tampipi ih ngahte ei mimal ading bek in ih ngaihsun hi. Tangval lai in sum ngah sunsun kholh in Zi neih bek Zongeina tawh inntuan khialo in kuamah thu dong nuamse lo in Zi tawh inn ih tuan laulau hi.\nVompi Ngaltang ih matni zong Innpi ki tun nuam nawnlo aa, ih it ih ngaih teng bek ih inn ah ih samziau lel hi. Nu leh pa tungah itna taktak ki neih nawnlo in a thupha bek deih man bek tawh ih nungta liamliam hi. Pilna sangpi a neih ding mi, gamdang a tung ding mi…hi kei hang ei ka cih hun om tham hi. Namdang a kici te tawh ih ki thuah ciangin amau ngeina peuh ih thupi ngaihsut haihai lai hi. Mi namdang tawh a ki tuah ding mi hi kei hang ei..amau sangin khengval zaw hang ei ih cih hun om hi.\nPilna hauhna ih neih pen hoih mahmah na pi Innpi te ih nelhsiah gawp khak ding lauh huai hi. Pilna ih neihleh ih mipih ten nop tuampih ding, hauhna ih neih leh ih mipihten nop tuampih ding cig bangte hamciam huai mahmah hi. Pilna neihto semsem ih mipihte tawh ki gamla to semsem, ki phasak semsem..cih bang ih om khak ding lauh huaisa mahmah ing. Pawl khat leuleu Pilna sangpi a zawhteh Pawlpi sung, khuasung, minam sung, u leh nau sung a tawk nawi om thei leuleu hi. Ih pilna neihte ih mipihten hong angtan pih mahmah aa nu leh pa sanggamte ki maitaang tuam mahmah ahih manin ih pilna sangpi te phawk kawmin mukpau kampau heksuk hektoh hong siam un cih deih ing.\nZongeina tawh innpi te hong inntuan ngak zaw leng hoih ding hi. Innpi te buaisak hetlo in ei bek inntuan ziau lelni ci keini. Hih bang gamtatna pen Zongeina hi hetlo hi. Inn ih tuan ma ih ngah sunsun te Innpi te tawh nekhawm zek khawm lialia thei hileng ut huai mahmah aa Zongeina diktk a zui ihihi.\nInntuan ngeina manleh tangval lai ngeina man tawh ih kalsuan ding ka lunggulh mahmah hi. Zongeina pen a zangh ziahziah dingte ihih manin cil bawl kei ni.\nPrevious: Numei lapsangna ah a ngaihsut huai thu (What is feminism?)\nNext: Na hau nuam hiam?\nEttehhuai limpha: Luan Dim LCCI\nLaisiangtho ZIV :: Apna kizo & a ki ngahtheih nading munte\nUS Congresswomen in US in Syrian Rebels te galvan tawh huhmah hi ci ~ TK Lian


url: =ZAM Thupuak :: 16 March 2014\nZomi Nam Ni UNHCR pan thugenna\nMimi :: Kei hong thei nailote khualna tawh kei kamin pen Mimi a hihi. UN tawh kithuah a na ka sep zawh kum tam simpian ta in, CDU ah tawlkhat ka sep khit ciangin SPF ah ka sem a, tun EDU ah ka sem ta hi. A zahtaak huai mipi hizah tak in nong pibawlna uh hangin nuam mahmah napi ingh in hibang pahtawina angah kha dingin kilawm ka kisa kei a ka mai bang hong zumkik liang hi. Bangbang ahizongin UNHCR min tawh “66th Zomi National Day” lungdam pihna kong pulaak hi.\nZOMI Community tawh nasep khop pen UNCHR in nuam ka sa uh a, kong paakta uh hi. Ko UN te pen gam tuamtuam pan a galtaai Refugee tampi tawh nasem khawm ki hi-in, siang gen lehang amaute pen no ZOMI te zah a kithutuak om lo uh hi. Tua ahihman in no aa dingin ZOMI na hih uh kisaktheihpih huai mahmah hi. Pianna gamlei pan nawlkhinna thuakin inn tawh a kigamlatna gamdangah na om uh hangin ki thuhual theihna lungsimhoihte vom in na nuntakpihna uh ka muh tak uh ciangin ko UNHCR te’n ZOMI te pen thupi hong sa ungh. Hibang lungsimhoih na neihna un na Minam uhleh na Ngeina uh kipsak in thahatsak ding hi.\nMinam kipawlna thahatzia pen haksatna bangci bangin phul in nawk uh hiam cih tawh ki-en hi. Kipawlna leh minam pawlkhatte en le’ng hamsat hun ciangin kitamkham in kinusia lel uh hi. Ahizongin no ZOMI te pen hamsatna tampi kawmkaalah na kipumkhat thei uh a, na kithutuak theihna un hong thahatsak hi cih pen kimu thei hi. Pianna gamlei leh tualbial khitna munnuam nusia cih pen hangsan masak kisam hi. Note’n tua hangsanna nei in a hoihzaw lametna tawh hong kalsuan khia na hihna uh a kilatna pen hih gam nong tun phet un kipawlna nong phuan masa pah uh hi.\nTua khit ciangin Siamsinna sangte nong vaihawm leuleu uh hi. Hih in muhkholhna VISION anei Minam picing na hihna uh zong kilangsak hi.Tulai taka na neih uh ZEC sangte zong a kumkum in khang in, sangnaupangte zong tam semsem hi. Note’ hanciamna hangin UNHCR-EDU Department vaipuak tampi takin nuamtuam hi. Lungdam mahmah ungh.\nNa hamphat diakna uh pen Pilna lam hitaleh vai khempeuh ah Itna leh Veina tak tawh hong makaih ding mipil makai na neihna uh a hihi. Amau Kipiakkhiatna leh a Hanciamnate muk leh kam tawh gen zawh ding hi lo a, tuahang mah in no ZOMI te hiciang a khangto na hi uh hi. Pilna pen lungsim sunga om hi a, kuama hong laksak theih leh hong guuksak theih hi peuhmah lo hi.\nTua ahihmanin Pilna thupitzia leh a manphatna pen manphatna anei na dangte tawh teh theih hi lo hi. Koikoi na tung uh zongin, na ciah kik uh ahiphial zongin note tawh a om khawm den ding thu manpha nam nih om hi:\n1) Hihlai munpan na ngah uh Pilna leh Siamnate leh\n2) Zomi na hihna uh kisaktheihpih huai zahdong a milakah na pahtawina uh ahihi.\nKa tawpna dingin UNHCR min tawh lungdampihna kong pulaak kik a, tua banah hih lai muna na Siamsinna sangte uh mipite’n thapia in na panpih ciat un, tua hileh a khang akhangin mite nuaiah na om kei ding uh hi cih thu kong vaikhak hi. Ka lungdam!\nUNHCR-CDU pan thugenna\nGrace :: Zopau ngiat tawh dam maw! Zomi Nam Ni nuam mahmah ei hong ci masa hi. Nong zindo siamna hangun lungdam mahmah ungh. A 66th cinna Zomi Nam Ni ah nong sap manun lungdam mahmah ungh. Hih dan apian theih na ding a mapang khawm Zomi Nam Ni committee tungah zong lungdam ungh. Tua leh lasa te, a lam te tungah lungdam. Bek thamlo in tuni a hong paikhawm mipi khempeuh tungah lungdam mahmah hi. Tuni in khat bangin na din- khopna/kigawm khopna hang angtang huai mahmah hi. Mailam ah hih dan nasep hoih zom paisuak un. Na ki pumkhat uh ciangin thahat semsem in, na kikhenkhen uh ciang thanem ding hi uh teh. Malaysia ah na hamsatna te uh zong hong telpih mahmah ung. Na kipawlna uh pan na mipihte mah un hongvan in hong buaipih tawn tung hi. Hidan sepkhiatna hoih te semzom suak un. Na hihna uh kisak theihpih un. Tua hihna pen na tu, na ta uh kiangah gensawn un. UNHCR-CDU tawh nasep khawm na makaite tungah zong lungdam mah ungh. Na na kipawlna makai te thapia tawntung ungh. Lamtheilo, lasa theilo kahih manin na hun uh tampi hong laksak nawn kei ning. 2014 sungah note tawh nasep khopna kizom suak ding hi.\nICMC (International Catholic Migration Commission) pan thugenna\nJacky Loo :: Sunpha Zomi! Zomi National Day na bawl uh akum 66 cinna sungah kei nong hel manun genzawh loh lungdamna kong pulaak a, nuam taka na bawl ding uh zong kong deihsak mahmah hi, “Happy 66th Zomi National Day”.\nKei ka min pen Jacky Loo hi-in, tulaitak ICMC ah a thuzeekpi Project Manager ka sep lai tak ahihi. Tuni pen na Minam Ni uh ahih mah bangin no aa dingin tuni sanga Ni thupizaw om lo kha ding hi. Hibang ni manpha sungah mikim in Minam khat aa ih piankhiatna tangthu leh ih lamkiatna mun, a tomin cilehang abul ih patna ih phawkni ahihi.\nPianna gamlei tawh a kigamlatna mun gamdangah na om uh hangin na hihna uh na mangngilh loh ding uleh na letkip den ding uh a thupi penpen a hihi. Minam na itna uh a lenkip den dingin hilai mun panin kong hanthawn nuam sawnsawn hi.\nMi hizah tak hibang munah na kikaih khop theih uh kong muh ciangin na lungduaina uh, na thukhualna uh leh na kithutuahtheihna uh ka mu a, kong zahtaak mahmah hi. Mailam ah zong hibanga lungsimhoih na neih paisuak ding uh kong deihsak banah, na Innkuan sungah, na Minam sung leh na Pianna gamlei ah hibang ki Itna, Daihna leh Lungmuanna a omsak Zomi te ahi dingin lametna lianpi no tungah ka nei hi.\nKa thugen kong khupna dingin Laisiangtho in Itna, Lametna leh Upna thupisak mahmah hi. Ahizongin tua teng lakah Itna sanga thupizaw om lo a, Itna in na khempeuh hong kipatna bulpi ahihi cih thu manpha hong gen ka hihi. Ka Lungdam!\nKawlgam Census vai panpihna ki piakbeh theilai\nKawlgam sungah mimal simna Census pen 30 March pan 10 April sungding hi a, asawtlo in aki panding hita hi. Malaysia gamsung aom khuamakai, pawlpi makai leh minam vai avei, alunglut mipi honkhat ki muhkhopna pan khentatna zui in Census vai ah agim atawl te panpih nading huhna ki donsak a, apiakhinzong tampi omkhin hi. Sum aki ngah masa sungpan Ks.1,000,000 (Tengsawm) ki khakpah hi. March 16 nidong panpihna ki piatheilai ahih manin, apianuam laite’n amanlang ZAM zumah nongpuak nading un kong zasak uhhi. Apiasa khua kipawlna leh pawlpi te:\nPau Khen Khup (Sakollam) RM50, Suanghoih RM100, Tungzang RM100, Dongh Sawm Tung (Cingpikot) RM100, Mualzang RM100, Kansau RM100, Tungtuang RM100, EBC KL RM200, Cingpikot RM100, Saipimual RM100, Muizawl RM100, Dimlo RM100, Zampi RM100, Chantagyi RM100, Mualbeem RM100, Luangel RM100, Ngalzang RM100, Zozaang RM100, Laibung RM100, Gawngmual RM120, Anlangh RM100, Haiciin RM200, Lingthuk RM100, ZCF Kota D’sara RM200, SDA RM200, Tuithang RM200, ZCCM RM200, Vongmual RM100, IZCC RM200, Kaptel RM100, Lailo RM300, Ngalbual RM100, Sezaang RM200, Vangteh RM200, Mualnuam RM100, Zion UPC RM200, Singunau RM100, CMF RM200, Sunway Emmanuel RM200, Pangzang RM100, Tuitawh RM100, Cikha RM100\nZSM pan mipi tungah hopih kikna\nMalaysia gamsung a om ZOMI khempeuh in kei ZOMI hing ci in ih ki angtang sak mahmah a, Zomi cih-in ih si ih sa sungah omkhin tengkhin, belh khin ahih manin Zomi cih ih zakna peuhah ih lungsim om in, ki mai tai tuam aa, ki innteek sakna lungsim khat om pahlian hi. Zo lai tawh lai ki at khatpeuh ih muh ciangin ka lai hi, ih lai hi ci-in ih neihsa ahih manin ih genkhiat theihloh " lungnop na khat" ih ngah thei hi. Tua ahih manin Zomi te in nuam khawmdah khawm, puakhawm, zawngkhawm thuakkhawm nekhawm, dawnkhawm nuamdiak Zomi te ih hihi.\nKumthak zawh nasep mankik nailo, zumvai te kilam dan na omtuan nailoh kikal in March kha laizang ah ih tungto zual a, tuasungin ih sanggam te ZOMI sinsen luangguk in Malaysia gamsung panin hong nusia ahih manin ZSM in hanmual ah kha ngiatngait hi.\nTuabang hiven, ih theih loh kal, kigin loh kikal, vaisah kawmkal mahin hunsia in hong lap thei hi ci in Laisiangtho gensa tangtung zel a tangtung lai ding hi. Tua hi a, Zomi genvai kipawlna (ZSM) ah nang leh na meltheih te na lutkhin takpi hiam cih kongho pih nuam lailai hi. Kei leh ka innkuan te, ko khua in tuaksam kei nung, tuak liangin ki-umsam kong cih na lel tawh Zomi genvai kipawlna ah na lut kei khak leh Zomi na hihna ngaihsut huai mahmah lai ding hi. ZSM pen Nang na zatkhak ding khasiat huailua a, tua dingin piak huailo hi. A hi zongin, ih sanggam te miguk in kha nih huam sungin a kipawlsa mipi te sumpiak na hangin han tang thei ahih manin ih ZSM ah kipawlna sumkhia khinsa khempeuh tungah Topa damsak na hongtung hen la, ki hel nailo mipi khempeuh in ih kihel theihkim ding khatvei kong tangko lailai uhhi.\nTua ban ah Khua makai Pawlpi makai leh veng makai te khempeuh in ih laibu let te kaikhawm in, zum ah nong puak zel nang uh zong ih ki sazak sawn hi. Ih belh Pasian in Zomi te hong damsak ciat tahen.\nTg. Thang Suan Kim (kum 20) in Malaysia gamsung Kuantan khua ah 03 March 2014 ni in hong nusia ahih manin ZAM in ki dahpih mahmah hi. Amah pen Lailui khua Pa Dal Do Kam leh Nu Ning Hau Lun te tapa ahihi. Aluanghawm pen ZSM vaihawmna tawh 08 March 2014 ni in ki vuithei hi.\nZuihloh ding taxi:: KL sung teng hih taxi HWB 7810 zui vet kei un. A tuak khin om ahih manin taxi nasap ma in a nambat en masa hamtang in.


url: =Tawh a kikalh lo Kongkhak ~ Job Cinpi :: ZOMI DAILY\nposted on 3 May 2020 at 10:32 pm Lomkholna: Article, JobCinpi\nTunnu Itna – Khuata daipam khat ah bang mah a nei lo nupi khat le a tanu a nuta un inn neu khat sungah teng uh hi. Inn sungah deihgawh theih ding van a om loh hangin a nu in nitak sim-in a inn kongkhak uh tawh bu thum bang tawh kalh bikbek den hi. A tanu adingin bang mah khantohna le kilamdanna a om thuah lo khata sung nuntak khuasakzia pen hong cimtakhuai mahmah ta hi.\nA tanu in khuapi sung nuntak khuasakzia le khuapi sunga om mite thu Radio sung pan a zak a ngaihna tung tawnin khuapi sung a nop ding zia a mitkha ah a bawl ciangin khuapi sung ah teen ding lunggulh semsem hi.\nNi khat a tanu in ngaihsut khat hong nei a, zingsang a nu tawh ma-in khuapi sung zuan dingin a nu ihmu kaal-in a nu inn sung pan hong gelkhiasim ta hi. “Nu aw, hi banga ginalo na tanu na sung na lai pan pinag ngei lo hi ci-in na ciamteh mai in”\nA dahhuai thu ah khuapi sung nuntak khuasakzia pen nungaknu upmawh le ngaihsut hong bang lo hi. Ommuan-in siatna lam a manawh hong suak ta hi. Siatna sung pan suakta zo nawn lo zah dongin buaina le siatna in a nawk gawp tak ciangin a mawhna hong kiphawk kik a, ahi zongin a nu inn pan a pai khiat zawh kum sawm bang hong val khin zo ta hi.\nKhuapi sungah a om ding hi zo nawn lo ahih manin lungsim kitamzantakin a pianna khuata lam zuan-in a nu inn ah ciah dingin hong kithawi hi. Nitak khuamial zawh ciangin a pianna khuata hong tunga, zual vang kawm pan meilah tang a kimu a nu inn hong galmuh ta hi.\nA nu inn a galmuh tak ciangin amah le amah a khialhna kiphawk semsem ahih manin ka nu in hong sang zo lai tam maw ci-in lunghimawhna tawh a nu khiang zuan-in hong ciah hi. Inn kong a tun tak ciangin kisuanna lianpi tawh “Nu aw” ci-in kingkhak khat vei hong k eu hi. A nu in dawng lo ahih manin a nih veina “Nu aw” ci-in kongkhak keu leuleu hi. A nih veina kongkhak a keuh lian leh lamdang a sak mahmah ding thu khat hong piang hi. Kuama hon loh-in kongkhak hong kihong khia hi.\n“Nitak sim kongkhak tawhkalh ding khat vei zong a mangngilh ngei lo ka nu in bang hangin innkong khak lo ahi tam.”\nKong a kikhak loh a tanu in lamdangsa ahih manin kongkhak pan-in inn sung a et tum leh sual tungah guhtui kang dek liangin a gawng giugeu a nu mu hi. Delhpha kician mel zong nei loin a vot dekdak sual tungah lu le taw a cing khawm lo dial pan khat silh-in a ton khiukheu a nu a muh tak ciangin a tanu zong ki-ip zo nawn loin kap khia hi.\nA tanu kahna aw a nu in a zak ciangin a mit damtak-in hong khia a, a nuta un kipom-in kap khawm uh hi. A kipom khawm uh mahin a tanu in, nu aw bang hangin kongkhak tawhkalh lo na hiam ci hi. A nu in, tunu bek a kalh lo hi keng, kongkhak ka kalh loh zawh kum sawm val bang pai khin ta hi. Inn pan na pai khit ni a kipan nong ciah kik ding hun lametna tawh khat vei zong kong ka khak nawn kei hi.\nBang hun ciangin ka tanu hong ciah kik tam ci-in nisim-in nong ciah ding kong lamen den a, kum sawm val bang a pai khit hangin ka lungsim sungah zanni mah tawh kibang kasa hi, ci-in a nu in dawng kik hi.\nA nuta un a kiho khit uh ciangin a tanu zong ama lupna khaan sungah lut hi. A lupna khaan sung a tun ciangin a nu in amah bang zahtakin lamen-a ngakngak hiam cih tel zaw sem lai hi. Inn pan a pai khiat ma hun lai mah bangin a siangtho ding le a etlawm dingin a nu in a lupna khaan sung nisim-in puahsak den hi.\nHih thu pen Mat-suh-cian laibu sungah Nay Lin Oo in gelh a, kaimah Job Cinpi in ka Zomipihte ading deihsakna tawh kong let kik ahi hi. Tua ahih manin deihna kician nei lo, ngaihsutna thak khat zong hong pia zo lo ahih khak leh zong a gelh masate a siam lo ahi kei dinga kei a let kik pa a siam lo ka hi zaw ding hi. Job Cinpi (Zomi Laisim nuamte)\nPrevious: Tungzang Global Association in MTI & TID te huhna pia\nNext: Geel geel tu gipgiap ~ Evan. Suangh Dal


url: =2. KISAM KISAPNA – FGA Tulsa\n2. KISAM KISAPNA\nJuly 7, 2019 Comments Off on 2. KISAM KISAPNA Zokam FGAIM\nKisam cih kammal pen kisam mahmah hi. Ni khat sungin hih thumal bangzahvei tak i gen tam? I gen nawh zahin kisam i cih pen a kisam taktak hiam? Kisam hi le zong tuhunah a kisam takpi mah hiam? Kisam hi-a i theih maw, midangte in kisam a sak uh? Mi teín kisam a sakna uh hang leltakin kisam a sa kha i hi hiam? Dotna tam mahmah kha ding hi.\nFrench philosopher Blaise Pascal in, “Na a kisap dan a masa leh a nunung theihna sanga kisam dang tam lo hi” ci hi. I buai mahmah hun ciangin na tampi semin i kingaihsun thei a, ahih hangin a kisap dan tawh kizuia i seploh ciangin i sepsa kisiasak kik a, midang buaisakin, lungkiatna piangsak lailai hi.\nNa nasep khempeuh in na sepna zah lian manphatna nei hi-in na ngaihsun a, na sepna hun le mun, leh na seppihte tawh kizuiin a manphatna niamin sang thei hi. Tuate pen siamna, hun hoih, geelkholhna, manphasakna leh tun sawmna munte hangin kilamdang thei hi. Na lawm hoih khat tawh nasep kibang na sem uh a, tua nasep pen ama adingin a damsunga a mangngilh ngei nawnloh ding na manpha leh meet hi kha thei hi. Ahih hang, nangí adingin hun a mawkbeisak leltak hi thei hi!\nNasep ding a masa leh a nunung ding theihlohna hang leh, i sep leh i hun zat bei sung kituak lo ahih manin, “Committee sauvei lua ahih manin hong kihel man ke’ng” kici thei zel hi. Thu (gina lo) tampi kimawk gengen ahih manin com- mittee pawlkhat in hun mawkbeisak hi. Kamkupna leh kikholhkhop nuam a sa pongmawkte adingin midangte ading leh eimah mahmah adingin hun mawk beisak baih mahmah ahih manin kidophuai mahmah hi.\nTua bang i gen ciangin, kamkup nading leh kikholhkhop nading nei lo lianga geelkholhna tawh damsung hun zat ding cihna hi lo hi. Tawldam hun pen a tuampi ahi hi. I tawldamna hangin midang i buaisak uh a, tua pen kietcian nading leh, mi hun hoih a mawk beisak i hih ding kidophuai ahihna i gennopna hizaw hi. Tua ahih manin kisam i cih a masa leh a nunung bangci bangin khentel ding, bang teng kisam masa cih nakpiín ngaihsut kisam hi.\nA kisam pen theitel in\nNangmah hi lo midang in a sep theihloh, nangmah tektek in na sep a kisamte pen na sep ding kisam masa hiden hi.Eimah mahmah in i sep ding, midang in a sep theihloh, a sep ngamloh, a sep noploh hang hiam a ëkisam taktak loí banga ei le ei kingaihsutna in mi tampite nuntakna buaisak hi.\nA manphapen ngaihsun in\nNa hun, thatang, leh sum zanga nasep ding tuamtuamte manphatna na tuat ding ciangin, bangin nang tungah meetna hong piakik thei lianpen ding hiam? cih ngaihsun in. Mihing nuntakzia-ah mi tampi in “Pareto Principle” kici kizang zel hi. Tua pen ë80/20 principleí zong kici hi. A omzia pen : Na pen 100 hi leh, na khat peuhpeuh na sep ciangin a meetna pen nangmaín 80 zang lecin, a ban 20 pen midang (khua, pawlpi, gam etc) adingin na zang thei ding hi. Hih pen mi ngeina khat i omdan ahi hi. Ahih hangin meetna pen suma meetna bek hi lo a, tu-a na omna mun lianah, nang adingin bang manpha pen hiam? cihna lel ahi hi. Gentehnain : Nasep pawlkhat pen sum hauh nading lama meetna hi lo hi. Ahih hangin tua munah lungnopna, lungkimna, leh maitaina thupi mahmah hong pia thei om a, nang adingin manpha mahmah thei veve hi.\nPawlkhat ki-khami sakin, meetna lam limlim ngaihsut pen Pasian tawh “kigamlatna” a sa om hi. Hih bang ngaihsutna kigawmkhawm in minam khantoh nading buaisak thei hi. Mikim in ei adinga manpha leh meet nadingah nasep kithalawp a, tua thalawpna in thanuamna piangsakin, a thanuamte khutah sum lutin, gam le nam khangto lel hi.\nA kisam masa theihna pen khatvei thu-a theihtheih hi lo hi. Ni khat thu a hih dik theih hi lo hi. Zingthawh a nop ni a hih theih zong hi lo a, nuntak sung a ngeina a neih ding ahi hi. Tua banah, sintawm theih hi. Hih bang a ngaihsun siamte mi hat, mi hangsan, thukhensat siam mite hi uh a, suanhuai, pahtakhuai uh hi.\nZoplai ding: 23. A KISAMTE SEPPAH\nKhen-V : HUNT Sawm Lian\n12. LUNGGIMNA PANA KIDOPNA March 18, 2019\nDr.JM Paupu KHEN-I:LAWHCINNA KIPATNA KHEN - II : LAUNA KHEN - IV : TUPNA MUN Khen-V : HUN Khen III Na-Muh Kholh Na LAWHCINNA A TUNGSAKTE LUNGKIATNA & LUNGGIMNA Nuntakna Manpha Tawh Lawh Cinna Podcast Rev.San Cung Nung Rev.Van Hnuai Kim Rev.Vung Za Niang T Sawm Lian


url: =NiSuh Nipi 3/28/2021 – Zomi Agape Church Inc\nNiSuh Nipi 3/28/2021\nZomi Agape Church Inc > Zomi Agape Church Blog > Hunzatna > NiSuh Nipi 3/28/2021\nApril 13, 2021 by Mary San Hunzatna\nLaisiangtho Lungdam na gospel (4) sung ah ki gel gai hi Nisuh ni tawh ki sai\n1Jerusalem khuanai, Bethfage khua a omna Oliv Mual a tun uh ciangin Jesuh in a nungzuite nih ma sawl a, 2“Mai-a a om khua-ah va pai un. Na tun uh ciangin la nuta khau a kikhih na mu ding uh hi. Hong sut unla hong kai un. 3Mi khatpeuh in hong paupih leh, ‘Topa in deih hi,’ ci le-uhcin hong paisak pah ding hi,” ci-in a vaikhak hi. 4Hih thu pen kamsangpa’ thugenna a tun nadingin a piang ahi hi. 5Tua a genna-ah,\n“En un, na kumpipa uh hong pai hi.Kiniamkhiatna tawh lapi tung le lano tungah tuangin hong pai hi,ci-in Zion khuamite kiangah\ngen un,” a ci hi.\n6Nungzui tegel zong Jesuh sawl bangin va pai uh hi. 7Amaute in a la nuta hong paipih uh a, a tungah a puante uh a phah khit uh ciangin Jesuh a tuang hi. 8Mihon tampite in ama pai nading lampi-ah a puante uh na phah uh a, adangte in nisuh hiangte satin lampi-ah a na phah uh hi. 9A mai-a pai mihonte le a nunga zui mihonte awng uh a, “David’ suan Jesuh in phatna ngah ta hen! Topa’ min tawh hong pai pa in thupha ngah ta hen! A sangpena om Pasian in phatna ngah ta hen!” a ci uh hi. 10Jerusalem khuasung a tun uh ciangin khuasung mi khempeuh gamlum henhan uh a, “Hih pa kua ahi hiam?” ci-in khatlekhat a kidong uh hi. 11Mihonpite in, “Galilee gam Nazareth khua pana kamsang Jesuh hi,” ci-in a dawng uh hi.\n1Jerusalem khuanai, Bethfage le Bethany khuaneute a omna Oliv Mual a tun uh ciangin Jesuh in a nungzuite nih ma sawl a, 2“Mai-a om khua-ah va pai un. Khua na tun phetun, kuamah a tuan ngei nai lohna lano khat khau a kikhih na mu ding uh hi. Hong sut unla hong kai un. 3Mi khatpeuh in, ‘Bang hangin tua la khau sut na hi uh hiam?’ hong cih leh, ‘Topa in deih hi; hih lai mahah kong kaikikpah ding uh hi,’ ci-in gen un,” a ci hi.\n4Amau tegel zong paipah uh a, kongzing a kong gei khatah lano a kikhih khat mu uh ahih manin a khau a sutpah uh hi. 5Tua kiima om mite in, “Bang hangin tua lano khau sut na hi uh hiam?” ci-in a dot uh ciangin, 6Jesuh’ vaikhak thuteng gen uh a, bangmah cih nawn lo uh hi. 7Jesuh kiangah a lano tunpih uh a, a lano tungah a puan uh phahin a tungah Jesuh a tuang hi. 8Mi tampite in ama pai nading lampi-ah a puan uh na phah uh a, mi pawlkhat in lolai panin a sat uh sawlpangte na phah uh hi. 9Jesuh’ mai-a a pai mite le a nunga a zui mite in, “Pasian phat un! Topa’ tangin a hong pai mipa, Pasian in thupha pia ta hen! 10A hong tung ding i pu David’ ukna, Pasian in thupha pia ta hen! Pasian phat un!” ci-in a awng uh hi.\n11Tua bangin Jerusalem khua sungah Jesuh lut a, biakinn sungah pai-in na khempeuh a en kawikawi hi. Tua ciangin ni niam khinta ahih manin sawm le nihte tawh Bethany khua-ah a pai hi.\n28Jesuh in hih thuteng a genkhit ciangin amah masa-in Jerusalem khua manawhin a paisuak hi. 29Oliv Mual tunga a om Bethfage le Bethany khuanai a tun ciangin a nungzuite nih masawlin 30amaute kiangah, “Mai-a om khua-ah va pai un. A khuasung na lut uh ciangin kuamah a tuan ngei nai lohna lano khat khau a kikhih na mu ding uh hi. A khau sut unla, hih lai-ah hong kai un. 31Mi khatpeuh in, ‘Bang hangin sut na hi uh hiam?’ hong cih leh, ‘Topa in deih hi,’ ci-in dawng un,” ci-in a vaikhak hi. 32Amau tegel zong paipah uh a, Jesuh’ gen bang teekteek mahin a na om hi. 33A la khau a sut laitakun la neite in, “Bang hangin sut na hi uh hiam?” ci-in a dot ciangin, 34“Topa in deih hi,” ci-in a dawng uh hi.\n35Amaute in Jesuh kiangah a la paipih uh a, a lano tungah a puan uh phahin Jesuh a tuangsak uh hi. 36La tungah tuangin Jesuh a pai laitakin a lampi tungah mite in a puante uh na phah uh hi. 37Jerusalem khua a tunkuan, Oliv Muala lam suktuah a kipatna panin Jesuh’ nung a zui mihonpite khempeuh in amau muhsa nalamdang liante hangin, nakpitakin a gingin Pasian’ tungah lungdamna ko-in amah phat ding kipan uh a, 38“Pasian in Topa’ tangin a hong pai kumpipa, thupha pia tahen. Vantungah nopna om hen la, Pasian’ min thang ta hen,” ci-in a awng uh hi. 39Tua ciangin mihon lak panin Farisi mi pawlkhat in Jesuh kiangah, “Sia aw, hih bangin a awng na nung hong zuite kham in,” a cih ciangin 40Jesuh in, “Ke’n kong cihin-ah, hih mite in hong phat loin khawl ta le-uh zong, hih lamdung a suangte in phatin awng veve ding uh hi,” ci-in a dawng hi\n12A zing ciangin Paisan Pawi a siim mihonpite in Jerusalem khua-ah Jesuh hong pai nading thu a za uh hi. 13Tua ahih manin amah a dawn dingin Jerusalem panin mihonpi paikhia-in nisuh hiangte tawikawmin, “Pasian phat un! Pasian in Topa’ min tawh hong pai pa thupha pia ta hen! Pasian in Israel Kumpipa thupha pia ta hen!” ci-in a kiko uh hi. 14-15Lai Siangtho sungah,\n“Zion khua mite aw, lau kei un.\nEn un, na kumpipa uh hong pai a,\nlano tungah hong tuang hi,”\nci-in a kigelh mah bangin Jesuh in lano khat mu ahih manin tua lano tungah a tuang hi. 16Tua hun laitakin a nungzuite in hih thu a khiatna thei lo uh hi. Ahi zongin Pasian’ pianzia nei-in Jesuh a thawhkik khit ciangin Lai Siangtho in amah a gen ahihna le ama a dingin hih bangin a piang ahihna thu a nungphawk uh hi.\n17Jesuh in han sung panin Lazaras samin, sihna panin a thawhsakkik a mu mihonte in tua thu mah gen belin a nei uh hi. 18Jesuh in tua bang nalamdang lian a bawlna thu mihonte in za khin uh ahih manin amah a dawn dingin a pai uh hi. 19Tua ciangin Farisi mite khatlekhat kiho uh a, “Bangmah i cihzo het kei hi. En un, mi khempeuh in amah a zui khinta uh ahi hi,” a kici uh hi.\nZion mite aw,nakpitakin lungdam un.Jerusalem mite aw,lungdamin awng un.\nEn un, na kumpipa uh hong pai hi.Amah, gualzawhna tawh hong pai hi.\nAhi zongin kiniamkhiatna tawh hong pai a,sin nai loh lano tungah hong tuang hi.\nTuni in ah Topa Zeisu gual zawh na tak tawh Jerusalem khua ah ong lut na hi,\nA mi pih israel mi te in pah tawi in, David suan Ta pa in,min than na ngah ta hen ,Pasian min tawh ong pai Pan thupha ngah ta hen. Zeisu ki pah tawi ngei ngai in ah, A puan te uh suah khia in lam pi ah phah in nisuh hiang te sat tan in ah, Topa Zeisu pai thei na lam pi ah phah in ah Topa Zeisu pen nak pi tak in ah pah tawi ngeingai uh hi.\nHih thu pen ong tung ding mai kal ah Good friday ni (5) ni zan ong tung tak ciang in ah, Zeisu in mawhna nei lo pi,amah leh amah ,a gal te khut sung ah, a nung tak na ki ap a, Zan thapai gim thuak na mun ong tung ma ,kal khat a ki sap lai tak ah,Topa Zeisu Jerusalem khua ah gual zawh na tawh ong lut na mun hi.\nHih mun san tak ah ih tel ding in ah, khat vei vei ih nung tak na te sung ah, Zeisu mah mah zong, amah ong it, amah ong pah tawi Israel te mah in, ka thei kei uh hi, hih pa that un amah hang in ah, mawh na khempeuh ko te tung ah ong tung hen ci a , amawh sak kik te kua hiam ci leh a mi pi te mah hi.\nTua mah bang in ah khat vei vei ong pah tawi lua pian te leh, khat vei vei phat hawi te zong ih nungtak na te ah, ong gen sia pen ,ong lang pan pen zong hi kha thei ding, a hih man in ah ,tuni in ah Zeisu bang in ah a lungsim sung ah,bang zah ta in ah na a sa zen tam cih khat phawk kha ding hi hang\nTua a hih man in tuni in ah Zeisu zong nak pi tak gual zawh na leh ki pak tak tawh a lut na mun sung ah Zeisu ong pai na te en kik ding hi hang.\n1.Bang in ah nang ong hen or khih a hi hiam? Matthai 21:2\nLeitung nop sak na te in ong khih kha hiam?\nLeitung sum leh pai te in ong khih kha hiam?\nInnkuan sung nu leh pa ki kal ah sung ah, ki lem loh na hang in ah khau in ong khih kha hiam?\nNu leh pa leh tate ki kal ah bang lungkham hatsat sat na khau in ong khih kha hiam?\nBang nat na, sat na in ong khih kha hiam?\nNa vai hak sat na in ong khih kha hiam?\nTuni in ah Topa Zeisu in hong sut un la ,ka kiang ah ong pai pih un a ci pa hi.\nTuni in tua gual zawh na Palms Sunday Nisuh Nipi in ah tua ong khih khau khempeuh pan in ah Topan suah tak na ong pia nuam hi.\nTopa Zeisu in nipi siang tho sung ah,suah tak na dawi mang pa hen cip na pan in ah, suah tak na phel khiat na ong pia nuam pa hi.\nNa haksat na khempeuh te Zeisu kiang ong zuan in, aman ong la khiat sak nuam hi.\nLeitung hat sat na ten nang ong hen kha hiam,innkuan sung ki lem loh na tuamtuam tawh ong hen kha hiam,bang in ong hen kha hiam?\nZeisu in ong phel khia nuam hi, na hamsat na khempeuh te tunh ah\n2.Topa in Deih hi .Matthai 21:3\nPasian in ih nuntak na te ong zang a , a minthan na ding ,a gam zai na ding,Topan ong zang nuam hi.\nIh neih sa tawh Topan thupha ong pia a , amah a ding in ah, zang kik nuam a Topan ong deih hi.\nIh ki ap zawh lai tak Pasian in ah sathau ong nilh in ,ong zang in ,mi te a ding thupha ong hi sak lai tak in ah,ei lam pan in ah ih ki phal tang tang ding nakpi tak in thupi hi.\nBang hang Topan ong zang suak lo hiam cih leh ,ih sung ah kiphat sak na, ki liat sak na, kei cih lungsim ong om tak ciang in ah, Topan in ah ong zat ding zah ong zang thei lo na hi zaw hi.\nLuka 5:1-15 sung ah Topa Zeisu in ah Peter tung ngasa tampi a mat sak na thu ki mu hi.\nTopa in Peter tung ah sawl hi hih mihon pi te tung ah lungdam na thu gen pih na ding in ,na gunkung ong zang sak in ci hi.\nZeisu in gunkung pen mawk nget het lo in,a ki sap na thu gen hi,ngen phot in lungdam thu te tang ko na ding in,Peter gunkung sung ah,Lungdam thu te a gen hi.\nTopan deih ong cih nak a leh sup na ding peuh mah hi lo a,met na ding,pung na ding,khan na ding hi zaw hi.\nMi hing khuak tawh ih ngaihsut ciang in ah, mi pia leng nei lo ding ,kem ding in ah khawl leng nei ding, mi hing ngaihsut na hi, a hih hang in Pasian zia pen pia kha leng ong beh lap ding na hi zaw hi.\nPiak khiat na pen Pasian in deih hi, na piak khiat na in thupha na sang na hi zaw ding hi .\nLam khat pan gen ding hi leng,1. nang a ngah ut na hia, 2.a pia khia ut zaw na hiam?\nMihing lam pan pen ngah ding ki ut pha deuh hi hang,hamphat na peuh ngah ding ki ut tek , a tak tak in ngaih sun kik leh hang .a ngah te sang in a pia khia te mah ci thei zaw mawk hi.\nTopan ong nget leh pen, sup na ding, kiam na ding ,bei na ding peuh mah a, ong ngen a, ong deih hi zaw lo a. pung sem sem na ding ,khan sem sem na ding in ah Topan ong ngen hi zaw hi.\nIh nung tak na te sung ah pen topan tung ngen un,Topan ong deih hun om thei hi,Ih piak zawh leh,Topan ong pung sak nuam lua hi.\nIh it a leh ih kepkep a leh bang ci ding ,Topan ong lak sak zaw ding hi.\nIh nung tak na te sung ah pen Topan kei bang ding in ong deih a hi hiam?\nKa hun te ong ngen a hi hiam?\nKa neih sa sum leh pai ong ngen a hi hiam?\nOng piak sa tate tawh Topan ah a min than na ding in ah ong ngen a hi hiam?\nBang a hi hiam? Topa ong deih a hi hiam?\nJahan 6:11 Jesuh in anlum la-in Pasian tungah lungdamna a kohkhit ciangin mihon a tute lakah a hawm hi. Tua mah bangin ngasa zong hih a, mi khempeuh in a duh zahzah uh a ne ciat uh hi.\nTopan deih hi ,cih ong kal nak a leh pia khia zaw in,sup na hi lo hi, a man ong pung sak nuam hi,ong beh lap sak to to nuam hi zaw hi.\n3.Zeisu ki tuang sak ni . Matthai 21:7 Luka 19:30\nMipi ten ah Zeisu pah tawi in ah ,Zeisu pai na ding lampi ah puan te phah in nisuh hiang te sat tan in,Zeisu pah tawi ngei ngai na pin Zeisu in ah mipi te phah puan te nisuh hiang te tung ah sik peuh mah lo a,lapi ta lano tung ah tuang in Zeisu ong pai in,Mi ten Zeisu bek mu uh a, a hih hang puan phah a tung ah a pai pen la no na hi hi.\nTua lano pen Luka sung ah ih et tak ciang in ah kua mah tuang ngei nai lo,sin na a nei ngei na loh, lapi ta lano hi.\nTuang theih gahing limlim pen sin loh in, ih tuang tak ciang in ah ,ki sing khia gawp,ki pek gawp uh hi,ut vet lo uh hi, ahi hang Zeisu in a tuang tak ciang in ah lem lel hi.\nInnkuan sung ah ih lep loh na om leh Zeisu tuang sak ni,ong lem lel ding hi.\nNa khat peuh peuh na sep na te tung tawn in, kua mah in ong theih pih loh hang in ah,Pasian in nang ong mu gige hi.\nMin ten na sep na bawl na te ong muh loh hang in Topan ong mu gai hi.\nIh nuntak na te sung ah ih pawlpi sung ah pawlpi khan toh theih na ding in ah,Zeisu mah ki makai sak ni,Zeisu mah ki tuang sak ni. Amah ong tuang nak a leh, Topan ah a minthan na ding in ong zang ding a,lam ong khial pih ngei lo ding hi,sep ding leh sep loh ding,gen ding leh gen loh ding ,khen tat theih na,thu man thu tak na mun ah, Topan ah tuni in ong kal suan pih ding hi.\nZeisu ih ki tuang sak nak a leh Topan ah,a lamdang pi a tak in ong sem in ah ,lano kua mah tuang nai loh lano hi na pin,ki pek se lo a, zong ki tom se lo a,tuang hit hiat a,A pai a hit hiat mah bang in, ih nuntak na te sung ah zong lau lo ding hi hang ,a hoih tak a Zeisu mah ki makai sak ding hi hang.\nMatthai 8:23-27 Gunkuang tungah Jesuh a tuan ciangin a nungzuite in zong a zui uh hi. 24Thakhat thu-in huihpi hong nung ahih manin tuihualte in gunkuang tum dekdek a, ahi zongin Jesuh a ihmu hi. 25Nungzuite in Jesuh va phong uh a, “Topa aw, ka si dektak uh hi; hong hon in,” a va ci uh hi. 26Jesuh in, “Bang hangin tuaci lau na hi uh hiam? Na upna uh neu mahmah hi,” a cih khit ciangin tho-in huihpi le tuihualte thu pia a, a dai dide pah hi. 27A nungzuite in lamdangsa mahmah uh a, “Huihpi le tuihualte nangawn in ama thu mang ahih manin hih mipa a bangci mi hi ding ahi hiam?” a ci uh hi.\nZeisu ong tuang nak a leh lungkham na tuipi,dah na kah na te Topan ong dai sak ding hi.\nIh ki sap pi pen Zeisu ei te tawh ong tuang khawm ding mah thupi pen hi.\nLungdam koh kum a hih mah bang in lungdam koh koh loh ngal ,leiba dang nei lo hi hang, pawlkhat Citizen gawng,pawlkhat ten innthak neita lungdam ko ding hi hang,pawlkhat ten tanu tapa ong tawi in lungdam ko ding hi hang,mai lam ah thupha tam pi sang to to lai ding,ong pia pa tung ah ih mangngilh lo ding hi hang\nOng piak thupha tawh ih buai ding pen lauhuai zaw hi.\nIh innkuan sung ah, pawlpi sung ah,ih nuntak na sung ah ,ih na sep na sung ah Zeisu tuang sak ni.\nEi te in ah Pasian minthan theih na ding a,A makai ,a lampi Zeisu a tuang theih na ding nuntak na hi hang.\nPawlpi sung ah,innkuan sung ah Zeisu tuang sak ni, lapi ta lano tung Zeisu a tuang ciang in sin nai loh lano hi na pin,ki pek se lo a,leh gawp se lo a,Zeisu a tuang ciang in a lem mah bang in Zeisu tuang sak ni.Na khempeuh tung ah ong lem lei ding hi.\n4.Gual zawh na nungtak na Topan ong deih hi.\nA gual zo ding ah Topan leitung ong deih hi.\nkua ten in ah gual zo a hi hiam?\nA gualzo te kua te a hi hiam cih ih et tak ciang in ah- Zeisu a nei te leitung ah a gualzo pen te a hi hi.\nMi hat pen te a tawntung in gualzo zo lo hi. ih kumte ong tam in, ih tha te ong kiam in, khangno a hat zaw khat ong om to tak ciang in tua nu& tua pa ong gualzo ve ve hi.\nSum hau pen te zong,hau den tuan lo uh hi.\nLeitung ah a gualzo tak tak mi kim sung ah en leng om kim lo hi.\nA hih hang laisiangtho in ah Zeisu topa a nei mi pen leitung na te tung a gualzo te hi.\nA gualzo tawntung ding ih ut nak a leh Zeisu Topa a nei te pen a gual zo te a hi hi.\nNisuh hiang cih a deih na in (Peace) ki lem na a cih nop na hi.\nLeitung khan khat sung ah Topan a gualzo ding in ong deih hi\nNisuh nipi, Palms Sunday, Rev Khaibawi, Sunday Main Service


url: =Ngaihsut huai thu khat: Pyu khua om lai, Pyu minam om nawn lo! - Zomi History Ngaihsut huai thu khat: Pyu khua om lai, Pyu minam om nawn lo! - Zomi History\nHome > History > Ngaihsut huai thu khat: Pyu khua om lai, Pyu minam om nawn lo!\nNgaihsut huai thu khat: Pyu khua om lai, Pyu minam om nawn lo!\nKawlgam ah tuma kum tulnih kiim pawl a, Pyu mite teenna khuapi thum om a, tua khuapi te pen Pyu khuapite (Pyu cities) kici hi. Pyu khuapite lak ah Hanlen, Bihtanu le Tazikhittaya khuapi thum te pen leitung mipilte in, mun thupi mahmah in ciamteh uh a, UNESCO in zong hih Pyu khuapi te pen "kepcing ding van manpha" (world heritage) in ciamteh hi.\nLeitung mipilte in, hih Pyu khuapite pen BC kumzalom nih hun pan AD kumzalom kua hunsung Pyu mite ternna khua hi ding hi, ci in ciamteh uh hi. Zomite in Sengam pan Kachin gam tawn in Kawlgam a lutsuk hun laitak un, Pyu mite Kawlgam ah a om khin dingin ki ummawh hi. Theih ding a kilawm thu khat pen, Pyu mite pen tuhun laitak a Kawlte hi lo uh a, Zomite nungsang ah Kawlte zong Sengam mah pan hong pem suk hi thei kha dingin ki ummawh hi. Tuhun ciangin Kawlgam ah Pyu minam om nawn lo ahih manin, hih Pyu mite pen minam mangthang a suak hi ta uh hi. Amau khuapite ki mu thei lai napi, a pau a lai leh a ngeina te uh kikem nawn lo, ki zangh nawn lo hi. Kawl mangpa Anawratha in Kawlpau le Kawllai nasiatakin puah in kizelsak ahih manin, tuhun ciang in Pyu minam cih om nawn lo hi. Pyu pau le Pyu lai ki zangh anwn lo ahih manin Pyu mite minam mangthang suak ta uh hi.\nTangthu sungah minam khat hong pianna pen puguizui paguizuihna bek hi lo in, pau le ham te a thupi mahmah ahih lam hih Pyu mite tung pan ki phawk thei hi. Bang hang hiam cih leh, tuma kum tulnih lai in Pyu minam om napi tuhun ciangin Pyu minam om nawn lo hi. Pyu te' suan le khakte pen Kawlgam sungah om lai ding hi, ahi zongin Pyu te' pau, Pyu te' lai leh Pyu te' ngeina omnawn lo ahih manin Pyu minam om nawn lo hi.\nTulaitak in "Zomi hi ing" ci-in a khutkhut hangin, Zolai, Zopau, Zongeina te aki kepcing kei leh, Zomite zong Pyu mite bangin minam mangthang a suak ding uh patauhhuai ka sa hi. Zolai Zopau Zongeina a om laiteng, Zomi om ding a, tuate a bei leh Zo minam zong a bei hi ta ding hi. Mogolia kumpipa Ginghis Khan in, 1285 kum in, kawlgam hong sim ahih manin Kawl mangpa' ukna bei hi. Ahi zongin, Kawlte' karmphatna ci ding hiam, Kawllai le Kawlpau pen Kawl phungyi te in hoihtak na kem uh ahih manin, Kawlte minam tuni dongin a kip lai suak hi. Kawllai, Kawlpau om nawn kei leh Kawl minam zong om nawn lo ding hi.\nTheihsakna: Hih thu tawh kisai, khialna leh manlohna a om leh nong teihsak kik dingun kong thum hi. Pilna siamna kicing nei nailo ka hih manin, ka zakna leh ka batna ciangciang tawh laigelh ka hi hi. Tua ahih manin kisapna tampi om lai kha ding hi. A thei zaw a siam zaw te in, a hoih zaw a pha zaw dingin 'comment' nong piak ding uh ka lamen hi. Lungdam.\nLaigelh:Eng Mang (Zolei Vontawi)\nPost by.World Zomi News Admin Pu Te.\nHistory 5:57:00 PM\nItem Reviewed: Ngaihsut huai thu khat: Pyu khua om lai, Pyu minam om nawn lo! Rating: 5 Reviewed By: Thang Thawn Tuang Guite


url: =Christmas Message | My Diary\nChristmas (ခရစၥမတ္)ဆိုသည္မွာ →\nZeisu leh a Nungzuite hunin Zeisu Birth-day kibawl ngeilo hi. Nungzuite khatpeuh pahtakna Birthday Party zong kiza ngeilo hi. Hih pawi pen leitung Lawki kumpi ngeina panin hong piang ahi hi. A siangtho-in bawl leng siang ding a, lawki gamtat leng siahuai mahmah ding hi.\nDecember-25 pen Roman Calendar sungah ” Dies Natalis Solis Invicti” ” The birth of unconquered sun.” ci-in, Ni-pasian suahni pahtawina pawi in zang uh hi. Khuahun siangtho pen ahihmanin pawithupi khempeuh December kha kizang hi. Rome minam te’ Saturnia kici Ni-pasian pawi pen December leh January kalkakin zang hi. Yul kici German minamte lawm-anneek pawipi December khasung ahi hi. Scandinavia ten zongYule kici Lawki-pawi kumcinpawi thupi mahmah sak hi. Tuni dongin Christmas pen Yule pawi cilai uh hi.\nLaisiangtho sungah Zeisu suahni kigen lo hi. Pasian in kisam salo hiding hiam, i thei kei hi. Poimawh leh teltak hong hilh dingin ka-um hi. AD-200 Egypt laigelh sia Clement Alexandria in Decembe 25 ni-in Pashons pawi kibawl cih gen hi. AD-221 kumin Sextus Julius Africanus gelhna-ah Zeisu pen Mary in March-25 pawlin paii kipan a, December khasungin suak ci-in gen hi. Christian kipatcil lamin Zeisu suah pen January 6, khawngin lamen uh hi.\nLawki Romance kumpite Christian lam hong kihei ciangin, Italy Lawki-pawi Saturna pen Zeisu suahni Christmas pawi suaksak hi. Amau pen Saturnalian kici a, Saturn bia minamte cihna ahi hi. AD1200 kum aa kipanin December 25 -Jan6 kikal Christmas pawikham uh hi. AD-800 December25 ni-in, Charlemange kumpi-lukhu khusak uh hi. AD-855 December 25 in Edmund the Martyr kumpi suak hi. AD-1066 Dec25 ni-in King William 1 of England kumpi lukhu kikhusak hi. Leitung uk kumpite pawini tawh kizomtoto ahihmanin damdamin Christmas pen hong thupi semsem ahi hi.\nAD-1377 kum Dec25 King Richarch II in Christmas pawi la-in, bawngtal 28 leh tuu 300 go hi. *Carol zanvakin lasa, laam, gualnopna leh kimawlna namkim, zune. Khat leh khat letsong kipia uh hi. Pawi nuam taktak hong suak mawk hi.\nReformation hong khang hi. Puritan ten England gambup huzaap uh hi. Puritan te’n Christmas pen Rome anti-christ pan hong pai pawi hi, ci-in 1647AD kumin khawlsak hi. Ahih hangin AD1660 kumin King Charles 11 in hong kik hi.\nLeitung sumbawlna hoihpen.\nLeitung sumzonna store khempeuh in hundang sangin a zahsawmin sum khawng zaw uh hi.Christmas Cards kizuak khia pen 1.9 billion bang pha hi. Christmas trees 20.8 million bang kizuak hi. Department tuamtuam ten Christmas pawisung decoration dingin, 20.8 billion to 31.9 billion bang zang uh hi.\nGualnopna Clubs khempeuh mi a lomlomin lut uh hi. Numei kizuakte tuktung bangin suntawh zantawh manlah mahmah hi. Leitung accident tampen hi. Million a simin nuntakna bei hi. Pa neilo naungek tam pian pen kha ahi hi. Kitot kithahna tampen hi. Stageshow tungah puansilhlo-in numei pasal gualnuam uh hi. A leii phenin a neel lemin, mipi lamnga-in hawt dakhdakh uh hi. A ente in a kamtawh agal panin nahuup uh hi.\nMipite a omna ciatah lungkimin tawnin diang uh hi. Dangkalai leh paklom henkhawmin numei nawi tukleulau khawng deng phangphang uh hi. Pasal lante stage tungah kahto-in numeite dialkaih kawm tektekah $100 $50 lai anawk kha dingin vazep sese uh hi. Numeite in a lu manin taatin namsak sawnsawn hi. A nu taw namkha sialtal bangin hong kihei-in nui siasua lailai hi. Tua te in EMMANUEL a phawk ding uh hiam!\nMizawng tampite in noptuam lawh mahmah uh hi. US khua Block tuamtuamte ah Food Bank kihongin mizawng neek sam khempeuh in an vadawh hi. Anminsa vakna mun khua khempeuh ah om hi. Mizawngte aadingin Thriftshop munkhempeuhah kihong hi. Mihau Christiante in million bei-in lawnkhia in mizawngte aading naseem uh hi. Inn neilote omna pia hi. Puan neilote puan pia hi. Nursinghome omna khempeuhah letsong tampi puak uh hi.\nInn khempeuh, lampi-dung khempeuh, zum-inn khempeuh, colour namkim tawh kizemin , November kha aa kipan manlah mahmah uh hi. Mei bulb tang bangzah a bei tam! Meikhau kizang khempeuhtawh leitung vial leng vial bangzah a tung tam! Meitha meter bangzah Kero Watt bangzah a kizang tam! US gam lamdung khempeuh colour namkim tawh kizem zihziah hi. Zumpi khempeuh meipak tawh kituam hi. Building saang khempeuh mei-am kitung bangin zum zeza uh hi. Innmai, Department building, shoppingmall khempeuh supper-market khempeuh, phuitong pak, ngeisok pak, suangkua pak, bangin paklun ziaizuai in om hi. Tua meitaanghon lakah mihing aatheih miksi-hon khualzin bang ziaiziai tawntung uh hi.\nBangci muak ding ihiam? Mipil thumte bangin muak zaw ding ihiam? ei khensat ding hi. ” Amah in tapa khat a nei dinga, amin ZEISU kici ding hi….En in, nongaksiangtho in tapa khat nei ding a, amin ” EMMANUEL kici ding hi.” Matt 1:21-22. Leitung mite tawh hong teng khawm ding Pasian pen muaktak’ mahmah hi. Bangtawh muak ding ihiam? Bangtawh amah lungkim ding hiam? Leitung mite muakzia tawh Topa a lungdam zo diam?\nPasian ompih sangaa thupizaw mihingte hamphatna om ngeilo ding hi. Mihingte lakah Pasian hong om ding pen, tehpih ding omlo hamphatna ahi hi. Vantung mihonpite nangawn kamtai-in hong pai uh hi. Mihingte zak vantungmi choir pen Zeisu suahni a kisa la ahi hi. Vantungmite lungdam bangin lungdam lehang nuntak kilamdang ding hi. Ngaihsut paizia kikhel ding hi. Leitung kilemin nuam ding hi. Khat leh khat kihuatna kimuhdahna omlo ding hi. Leitung minthanna zaa leh minphatna khempeuh zumhuai kisa ding hi. Vantung hauhna ahi Hoihna leh Sianthona in hong tuam ding hi.\nHih pen Topa Zeisu hong pai a khatveina ahi hi. Anihveina zong a sawtlo-in hong tung ding hi. A husa kizaza zo hi. Vanpi kilokin lumdimdim khin hi. Mualte puakkhamin meikuang leh meikhu pusuak hi.Leitung in a mawhna puazo nawnlo hi. Mihing zalom tullom thenlomin si ziahziah hi. Tuipi tuihualte kilokin awng uh hi. Leimaitang vaatin susia hi. Lamen lopi-in vanleengte vanpan kia hi. Tembawte tuipi sungah tum hi. Meileeng mawtaw kitaihin sisan leimaitang dimin luang hi. Leitung pen etkhatin muthei lecin et ngam huai lo hi. A sinailo deuh gallel aa liam nakliplip tawh kibang hi. A hun bei zo hi. Luphong kiklo ding hi.\n” Topa in awlianpi tawh van pan hong kumsukin, vantungmite kikona taw, Pasian pengkul tumna tawh hong kum ding a, Zeisu Christ sungah a sisate hong thomasa ding uh hi. A nungta om eite tawh kigawmin meii tungah kilato ding hi” 1Thess4:16-17.\nChristmas mei taan nitak, ko innkuan a tuam vilvelin kabuai dihdih uh hi. Tua ni pen vuuk sah mahmah a leimaitang khempeuh tuamin kaang pheuphau hi. Meitaangin a kap ciangin lengkik a, vantung muhkhopna dong tang eu-au hi. Muangpi hong tho-in, ” sun tawh kibang lamdang si, en un en un,” ci-in hong phong hi. San beba a, a liah omlo-in nakhempeuh kimu hi.\nMumang kawmtawh am phingphengin katho khia hi. Screen te lamto-in tawlet ah kadak hi. Meitang kimu kikeuhlo-in taan acihin tang beba kamuh ciangin kadip kua hi. Vantung ka-ento a muhkhopna dongin taang hi. ” Zeisu hong kum ahikha maitam” cihleh kapuanlum lenlakin kasilh hi.\n“Zeisu hong pai taktak himawk leh, kapuanlum bek tawh a muak ding himai zen veng e.” ci-in kaphawk khat hong om hi. Kipuahphat hun mahmah ta. Zeisu a suun khempeuhte kila ding hi. Phil2:5-7. ” Let this mind be in you, Which was also in Christ Jesus……….Zeisu Khazih sungah om lungsim bang note sungah om tahen.”\nPr Thang Siangh.\nPosted on December 20, 2010, in Uncategorized and tagged Christmas. Bookmark the permalink.\tLeave a comment.


url: =Gamvai leh Biakna vai khenzia ~ Pu Thangboi :: ZOMI DAILY\nposted on 28 September 2016 at 11:21 pm Lomkholna: News, Politics, Thangboi, Zomi\nTuhun teh Zomi te’n Gamvai leh Biakna vai lumletkha pahpah ih hih man in ih minam sungah buaina tampi om hi. Tua ahih man in Gamvai leh Biakna vai khenzia ding tawm lungngai khawm leng hoih ding hi.\nHih mun ah Gamvai kacih ciang in kawlpau in Naingnganyee, mikang pau in Politics akici pen hi. Biakna vai kacih ciang in Christian (tapidaw) Biakna bek ahi hi. Biakna dangte tawh kisailo hi.\n– Gamvai ih cih pen leitung leinuai aa akimu thei (visible) khempeuh ahi hi. Biakna vai bel akimu theilo (invisible) khempeuh hi.\n– Gamvai pen gam thukhun (constitution) tungtawn in ki vaihawm aa Biakna vai zong biakna thukhun ahi Laisiangtho tungtawn in ki vaihawm hi.\n– Gam thukhunte pen mihing te’ bawl hi aa leitung aa gam thukhun a upa penpen USA te’ thukhun ahi hi. Tu kum 2016 kum September kha in kum 229 pha ta hi. A upapen nihna 1814 kum aa kibawl Norway ta hi aa athumna pen 1831 kum aa kibawl Belgium ta hi.\n– Biakna thukhun (LST) bel kum 1500 val sung phial mi tuamtuam 40 kiim bang in agelh hi aa agelh khit zawh uh kum 2000 bang phata hi.\n– Gam thukhun in gam khat sung aa akimu thei teng bek huam aa biakna thukhun in leitung leh vantung aa akimuthei leh akimu theilo khempeuh avek in huam hi.\n– Gam thukhun pen adiak in mihingte’ zuihding aa kibawl hi aa biakna thukhun pen mihing, akimu thei akimu theilo na khempeuhte leh Pasian mahmah in azuih ding aa abawl ahi hi.\n– Gam thukhun pen agam mite in adeih kei nak leh kilaih thei aa biakna thukhun pen leitung mihing khempeuh in adeih kei phial zong in kilaih thei tuanlo ding hi.\n– Gam thukhun khatpeuh ih palsat hang in mi khat teiiteii in hong muh hong theihpih khak kei leh mawhna omlo in kisim hi. Biakna thukhun bel kua mah in hong theihpih khak sese loh hang in ih palsat nak leh akimawh hipah hi.\n– Gam thukhun azuite bang mah kicih lo aa biakna thukhun azuite’n hamphatna leh pahtawina tampi ngah hi.\n– Gam thukhun in mawh hi hong cih nak leh thuum theih om nawnlo aa mawhna thaman thuak loh phamawh hi. Biakna thukhun in mawh hi hong cih hang mawhna thaman thuakloh theihna lampi om hi.\n– Gamvai ah thukhun zui in gam-uk ding kilaih zel aa biakna vai ah bel a Ukpa kilaih ngeilo hi.\n– Gamvai ah atungnung ding kituh kul aa biakna vai ah anuainung ding kituh kul hi.\n– Biakna vai ah Zeisu theih bek tawh pianglo aa neih zong kul hi. Gamthu ah bel suahphet aa neihsa hizaw aa theih loh phamawh hi. Ih theih kei leh gamvai kisem theilo hi.\n– Gamvai ah theihna tawh kikal suan. Biakna vai ah neihna tawh ki kalsuan.\n– Gamvai ah mipite’ deihna zuih kul aa biakna vai ah Pasian’ deihna zuih kul hi.\n– Gamvai in biakna vai tung ah thuneihna nei zolo hi. Gtn in leitungbup aa kumpi teng kikai khawm in “Tukum guah zusak lo ding; huihnung sak lo ding; misi sak lo ding” cih bang khen tat theih omlo hi. Ahih hang in biankna vai Ukpa’ khentatna khempeuh gamvai in azuih loh pha mawh vetse hi. Gamvai tung ah biakna vai in khupnelh hi.\n– Gamvai pen akimu thei teng bek ahih man in tuaval bangmah kantan zolo hi. Biakna vai bel akimu theilo teng ahih man in akimu thei te’n khaktan theilo hi.\n– Gamvai in gamgi nei aa biakna vai pen tua gamgi te’n khaktan theilo hi.\n– Gamvai tawh akilam mihingte’ nuntak khuasakna sung ah biakna in na asep theihna ding in gamvai in kong hong leh hoihpen hi.\n– Gamvaite gamvai zia leh tong tawh kituak in vaihawm ding hi aa biakna vai zong Ukpa’ zia leh tong zuih ding ahi hi.\n– Gamvai tawh kisai kipawlna khatpeuh phuat ding ciang in mihingte’ gelsiamna leh ngaihsut siamna ahoih pente gawmkhawm aa phuat ding ahi hi. Biakna vai bel a Ukpa’ cih bangbang manh ding hilel hi.\n– Biakna pawlpi khawng gamvai dan aa mihingte’ hoihsak thu tawh phuat ziauziau ding hilo aa a Ukpa dot phot ding ahi hi. Pasian’ thukim pihna omlo pi aa pawlpi khawng mawk phuat ziauziau ding hilo hi.\n– Gamvai pen pilna siamna tawh deihtak kidemh ding hi aa biakna vai ah bel itna masuan in kiniam khiat tak in mi khempeuh tawh kiho theih kul hi. Biakna vai ah gal omlo hi.\n– Gamvai ah angal hat tata, mitam aukzo tata gualzo in ki ngaihsun aa biakna vai ah akiniam khiat tata, mitam ahuhzo tata gualzo in ki ngaihsun hi.\n– Gamvai ah ei mahmah in ihsep kul aa biakna vai ah Ukpa’ sepsa upna muanna tawh zuih hiathiat ding ahi hi.\n– Gamvai ah gam khat luahna ding in khua-ul sisan tawh lei kul aa biakna vai ah bel tawntung gam luahtheihna ding in Zeisu in abuak khiat a khua-ul a sisan te tung ah upna muanna tawh kingak hithiat ding hilel hi.\n– Gamvai ah thuneite vahuh in va panpih leng pahtawina kingah aa biakna vai ah bel Ukpa ihva huh kul sese lo hi.\n– Gamvai ah uliante tawh kimuh khak ding hamsa mahmah aa biakna vai ah bel ut hunhun in Alianpen Pa kihopih thei ziauziau hi.\n– Gamvai ah pilna, siamna, hauhna, cidamna leh hanciamna te thupi mahmah aa biakna vai ah bel Ukpa in akicing in aneihsa hi aa tuate khempeuh ih nuntakna ah hong luankhiat theihna ding in Ama’ zia leh tongte zui in amah tawh kikholh det kul hi.\n– Gamvai khempeuh mihingte’ khutsung ah Pasian in a apsa hi aa biakna vai khempeuh Pasian in atawntung in len gige hi. Gamvai ah thuneihna Pasian in mihing’ tungah apiaksa ahi hi.\n– Biakna vai pen vantung pan kivaihawm aa gamvai pen leitung pan kivaihawm hi.\n– Gamvai ah gualzawhna leh lawhcinna pen akimutheite tawh kiteh aa biakna vai ah bel akimu theilote tawh kiteh zaw hi.\n– Pasian a umte in “Vantung ah na deihna akicin mah bangin leitungah kicingta hen” a cih theih ding kisamh hi.\nGamvai leh biakna vai pen kibangh hetlo napi kizom gige hi. Kawlgam bang ah gamvai hong kihon teh biakna vai nasepna zong nakpi in mazang pah hi. Zomi te’n biakna leh gamvai helzau nawnlo in ama’ zia leh tong tek tawh kalsuan thei hile hang ih minam hong cidam mahmah pah ding hi.\nGamvai nasem te’n gam thukhunte hoihtak theih kul aa pilna siamna tawh kop akul mah bang in biakna nasem te’n zong biakna thukhun ahi Lai Siangtho sung ah nakpi tak in kibual in Pasian tawh hoihtak kilawm tatna nei in Pasian’ zia leh tong zui in a kalsuan theih ding uh kisamh mahmah hi.\nTu aa kipan gamvai leh biakna vai te ama’ zia leh tong tawh kituak in sem setset leng Zomite ih nahlawh hong pek ding aa mite’ mai leh Pasian’ maipha ngah ding ih hih man in minam lian khat manlang tak in ih suak ding hi.\nHih lai nasim kawmkawm in Pasian’ Khasiangtho in hong lawng in athuthuukte hong hilh ngiatna ding in thu kangen hi. Amen! Lungdam, Mung Laan Thang (Tawmvei USA)\nPrevious: Mawtaw Parking ngahnading in anu in a taneu nisa lakah Minute 20 sung tusak ~ ZD\nNext: Malaysia ah papi khatin atanu lupna tungah buan gawp ~ ZD\nHa Siavuan te’n bangsem hiam? ~ Dr. Kaipi


url: =China in Pakistan gumkhia kik leuleu ~ TK Lian :: ZOMI DAILY\nposted on 9 February 2017 at 9:31 am Lomkholna: China, News, Thangkhanlian, World\nFeb. 9, 2017: UN makaihna tawh UN Security Council (UNSC) ah Pakistan pansan Jaish-e-Mohammad (JeM) terrorist kipawlna phuankhia leh India suamna a kigolh mun mahmah Masood Azhar pen “global terrorist” ci-a ciamteh ding hi ci-a sawmna (proposal) pen China in a beisa kha khat val in a dal bangin tu-in zong UN Security Permanent member veto a neih zangin dal leuleu hi. Masood Azhar pen US, UK leh France in “global terrorist” in ciamteh ding hi ci-in UNSC a sawmna (proposal) a neih ahi hi. Obama’ administration in zong Azhar pen “global terrorist” in ciamteh dingin na sawm ngei a, China in na dal hi. Pakistan in bel Massod Azhar pen a inn ah kikhumcip (house arrest) hi ci hi. Donald Trump’ administration in bel terrorist ci-a kiciamteh limlim tungah US khauh takin kigamta ding hi ci hi.\nUNSC in al-Qaeda, Taliban & IS Sanctions Committees vai-ah lung kituak takin pan’khawm ding vai kikupna nei-in vote khiatna nei uh a, tua-ah zong vote khat in dal a, a vote pen a sim thamin a kikhia ahih manin a kitel loh hangin China’ dal hi dingin ki-ummawh hi. Nung kumin UNSC ah hih bangin vote a kiseel sim (hidden veto) thu tawh kisai India in a deih lohna thu na pulak napi China in hih banga vote khiat zomna dingin na dal a, kha thum a kiseel sim in vote khiatna kinei to lai-in tua khit in kidal sawm ta a, sawmna/geelna (proposal) thak a kibawl ciangin kibeisak ding hi.\nJeM pen UN in terrorist organisation in a ciamteh khit hi napi-in China in bang hangin JeM phuankhiapa leh a makaipipa Azhar pen terrorist kipawlna makai hi ci-in ciamteh nuam loh hiam cih gen nuam lo hi. Azhar pen 1999 in Indiate’ IC-814 vanleng kipikawi (hijacked) na ah a makaipi leh a geelpa hi a, tua vanleng kipikawi sunga tuangte Afghanistan ah kibawhsak a, a kikhahkhiatna dingin India thonginn a thongkia Azhar leh JeM terrorist-te a kikhahkhiatna ding JeM ten ngen uh hi.\nIndia kumpi pen BJP party makaih NDA coalition ten kumpi a let lai uh hi a, NDA ulian ten Azhar leh JeM terrorist-te vanleng ah escort (tuanpih in cing) in vanleng kipimang leh a tuangte khempeuhte kikhekpih in kikhahkhia uh hi. Tua khit nungin nung kum January 2-5, 2016 in India galkapte headquarter Pathankot kisuam in galkap 7 kithat a, a suamte 4-6 kikal kithat in nautang khatin sih lawh hi. Hih Pathankot suamna pen Azhar geelna hi kici hi.\nIndian MEA spokesperson Vikas Swarup in Pathankot suamna pen Azhar geelna ahih manin a gam belhna Pakistan zong kigolh a, Pakistan zong terrorist huhna pia (terrorist sponsored state) ci-in ciamteh ding hi ci-in UN ah pulak a, Pakistan leh China in dal in Pathankot suamna vai-ah Pakistan min gen khak loh ding hi ci uh hi. China in Pakistan tungah Azhar huhna pia nawn kei un a cih hangin Azhar pen Pakistan a a thuneihna leh a vangliatna hat mahmah ahih manin China in Pakistan thuzawh zo lo hi.\nIndia in Trump administration policy in UN ah Trump in Obama in ‘War on Terror’ a cih a zop toh a, Trump in a ciamsa bangin terrorist beisakna ding ‘Eradication of Terror’ kici hong sep khiatna dingin US tungah lametna lianpi nei a, tua dingin US Secretary of State Rex Tillerson in China tungah nawhna nakpi takin a neihna ding deih hi. Source: The Hindu/ Thang Khan Lian\nPrevious: IS dingin upmawh te’n ICRC te nasem Afghan mi 6 kiim that ~ TK Lian\nNext: Ngapali Beach Hotel khat Licence neilopi in kihong ~ ZD